pli: Bhikkhupaccatthikā tiracchānagatapurisaṁ jāgarantaṁ …


layer: root

title_pli: Theravāda Vinaya Mahāvibhaṅga

pli: suttaṁ …


pli: mattaṁ …


pli: ummattaṁ …


pli: pamattaṁ …


pli: mataṁ akkhāyitaṁ …


pli: mataṁ yebhuyyena akkhāyitaṁ …pe…


pli: āpatti pārājikassa.


pli: Mataṁ yebhuyyena khāyitaṁ bhikkhussa santike ānetvā vaccamaggena …


pli: mukhena aṅgajātaṁ abhinisīdenti.


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti thullaccayassa …pe…


pli: na sādiyati, anāpatti.


pli: Bhikkhupaccatthikā manussitthiṁ bhikkhussa santike ānetvā vaccamaggena …


pli: passāvamaggena …


pli: mukhena aṅgajātaṁ abhinisīdenti


pli: santhatāya asanthatassa,


pli: asanthatāya santhatassa,


pli: santhatāya santhatassa,


pli: asanthatāya asanthatassa.


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti pārājikassa …pe…


pli: Bhikkhupaccatthikā manussitthiṁ jāgarantiṁ …


pli: suttaṁ …


pli: mattaṁ …


pli: ummattaṁ …


pli: pamattaṁ …


pli: mataṁ akkhāyitaṁ …


pli: mataṁ yebhuyyena akkhāyitaṁ …pe…


pli: āpatti pārājikassa.


pli: Mataṁ yebhuyyena khāyitaṁ bhikkhussa santike ānetvā vaccamaggena …


pli: mukhena aṅgajātaṁ abhinisīdenti,


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti thullaccayassa …pe…


pli: na sādiyati, anāpatti.


pli: Bhikkhupaccatthikā amanussitthiṁ …


pli: tiracchānagatitthiṁ …


pli: manussubhatobyañjanakaṁ …


pli: amanussubhatobyañjanakaṁ …


pli: tiracchānagatubhatobyañjanakaṁ bhikkhussa santike ānetvā vaccamaggena …


pli: passāvamaggena …


pli: mukhena aṅgajātaṁ abhinisīdenti


pli: santhatassa asanthatassa,


pli: asanthatassa santhatassa,


pli: santhatassa santhatassa,


pli: asanthatassa asanthatassa.


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti pārājikassa …pe…


pli: Bhikkhupaccatthikā tiracchānagatubhatobyañjanakaṁ jāgarantaṁ …


pli: suttaṁ …


pli: mattaṁ …


pli: ummattaṁ …


pli: pamattaṁ …


pli: mataṁ akkhāyitaṁ …


pli: mataṁ yebhuyyena akkhāyitaṁ …pe…


pli: āpatti pārājikassa.


pli: Mataṁ yebhuyyena khāyitaṁ bhikkhussa santike ānetvā vaccamaggena …


pli: mukhena aṅgajātaṁ abhinisīdenti,


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti thullaccayassa …pe…


pli: na sādiyati, anāpatti.


pli: Bhikkhupaccatthikā manussapaṇḍakaṁ …


pli: amanussapaṇḍakaṁ …


pli: tiracchānagatapaṇḍakaṁ …


pli: manussapurisaṁ …


pli: amanussapurisaṁ …


pli: tiracchānagatapurisaṁ bhikkhussa santike ānetvā vaccamaggena …


pli: mukhena aṅgajātaṁ abhinisīdenti


pli: santhatassa asanthatassa,


pli: asanthatassa santhatassa,


pli: santhatassa santhatassa,


pli: asanthatassa asanthatassa.


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti pārājikassa …pe…


pli: Bhikkhupaccatthikā tiracchānagatapurisaṁ jāgarantaṁ …


pli: suttaṁ …


pli: mattaṁ …


pli: ummattaṁ …


pli: pamattaṁ …


pli: mataṁ akkhāyitaṁ …


pli: mataṁ yebhuyyena akkhāyitaṁ …pe…


pli: āpatti pārājikassa.


pli: Mataṁ yebhuyyena khāyitaṁ bhikkhussa santike ānetvā vaccamaggena …


pli: mukhena aṅgajātaṁ abhinisīdenti,


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti thullaccayassa …pe…


pli: na sādiyati, anāpatti.


pli: Bhikkhupaccatthikā bhikkhuṁ manussitthiyā santike ānetvā aṅgajātena vaccamaggaṁ …


pli: passāvamaggaṁ …


pli: mukhaṁ abhinisīdenti.


pli: Bhikkhupaccatthikā bhikkhuṁ manussitthiyā jāgarantiyā …


pli: suttāya …


pli: mattāya …


pli: ummattāya …


pli: pamattāya …


pli: matāya akkhāyitāya …


pli: matāya yebhuyyena akkhāyitāya …pe…


pli: Matāya yebhuyyena khāyitāya santike ānetvā aṅgajātena vaccamaggaṁ …


pli: Bhikkhupaccatthikā bhikkhuṁ amanussitthiyā …


pli: tiracchānagatitthiyā …


pli: manussubhatobyañjanakassa …


pli: amanussubhatobyañjanakassa …


pli: tiracchānagatubhatobyañjanakassa …


pli: manussapaṇḍakassa …


pli: amanussapaṇḍakassa …


pli: tiracchānagatapaṇḍakassa …


pli: manussapurisassa …


pli: amanussapurisassa …


pli: tiracchānagatapurisassa santike ānetvā aṅgajātena vaccamaggaṁ …


pli: mukhaṁ abhinisīdenti.


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti pārājikassa …pe…


pli: na sādiyati, anāpatti.


pli: Bhikkhupaccatthikā bhikkhuṁ tiracchānagatapurisassa jāgarantassa …


pli: suttassa …


pli: mattassa …


pli: ummattassa …


pli: pamattassa …


pli: matassa akkhāyitassa …


pli: matassa yebhuyyena akkhāyitassa …pe…


pli: āpatti pārājikassa.


pli: Matassa yebhuyyena khāyitassa santike ānetvā aṅgajātena vaccamaggaṁ …


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti thullaccayassa …pe…


pli: Bhikkhupaccatthikā bhikkhuṁ manussitthiyā santike ānetvā aṅgajātena vaccamaggaṁ …


pli: passāvamaggaṁ …


pli: mukhaṁ abhinisīdenti


pli: santhatassa asanthatāya,


pli: asanthatassa santhatāya,


pli: santhatassa santhatāya,


pli: asanthatassa asanthatāya.


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti pārājikassa …pe…


pli: na sādiyati, anāpatti.


pli: Bhikkhupaccatthikā bhikkhuṁ manussitthiyā jāgarantiyā …


pli: suttāya …


pli: mattāya …


pli: ummattāya …


pli: pamattāya …


pli: matāya akkhāyitāya …


pli: matāya yebhuyyena akkhāyitāya …pe…


pli: āpatti pārājikassa.


pli: Matāya yebhuyyena khāyitāya santike ānetvā aṅgajātena vaccamaggaṁ …


pli: passāvamaggaṁ …


pli: mukhaṁ abhinisīdenti


pli: santhatassa asanthatāya,


pli: asanthatassa santhatāya,


pli: santhatassa santhatāya,


pli: asanthatassa asanthatāya.


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti thullaccayassa …pe…


pli: na sādiyati, anāpatti.


pli: Bhikkhupaccatthikā bhikkhuṁ amanussitthiyā …


pli: tiracchānagatitthiyā …


pli: manussubhatobyañjanakassa …


pli: amanussubhatobyañjanakassa …


pli: tiracchānagatubhatobyañjanakassa …


pli: manussapaṇḍakassa …


pli: amanussapaṇḍakassa …


pli: tiracchānagatapaṇḍakassa …


pli: manussapurisassa …


pli: amanussapurisassa …


pli: tiracchānagatapurisassa santike ānetvā aṅgajātena vaccamaggaṁ …


pli: mukhaṁ abhinisīdenti


pli: santhatassa asanthatassa,


pli: asanthatassa santhatassa,


pli: santhatassa santhatassa,


pli: asanthatassa asanthatassa,


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti pārājikassa …pe…


pli: na sādiyati, anāpatti.


pli: Bhikkhupaccatthikā bhikkhuṁ tiracchānagatapurisassa jāgarantassa …


pli: suttassa …


pli: mattassa …


pli: ummattassa …


pli: pamattassa …


pli: matassa akkhāyitassa …


pli: matassa yebhuyyena akkhāyitassa …pe…


pli: āpatti pārājikassa.


pli: Matassa yebhuyyena khāyitassa santike ānetvā aṅgajātena vaccamaggaṁ …


pli: So ce pavesanaṁ sādiyati, paviṭṭhaṁ sādiyati, ṭhitaṁ sādiyati, uddharaṇaṁ sādiyati, āpatti thullaccayassa …pe…


pli: Yathā bhikkhupaccatthikā vitthāritā, evaṁ vitthāretabbā.


pli: Rājapaccatthikā …


pli: corapaccatthikā …


pli: dhuttapaccatthikā …


pli: uppalagandhapaccatthikā.


pli: Saṅkhittaṁ.


pli: Maggena maggaṁ paveseti, āpatti pārājikassa.


pli: Maggena amaggaṁ paveseti, āpatti pārājikassa.


pli: Amaggena maggaṁ paveseti, āpatti pārājikassa.


pli: Amaggena amaggaṁ paveseti, āpatti thullaccayassa.


pli: Bhikkhu suttabhikkhumhi vippaṭipajjati;


pli: paṭibuddho sādiyati, ubho nāsetabbā.


pli: Paṭibuddho na sādiyati, dūsako nāsetabbo.


pli: Anāpatti—


pli: ajānantassa,


pli: asādiyantassa,


pli: ummattakassa,


pli: khittacittassa,


pli: vedanāṭṭassa,


pli: ādikammikassāti.


pli: Santhatabhāṇavāro niṭṭhito.


pli: 4. Vinītavatthuuddānagāthā


pli: Makkaṭī vajjiputtā ca,


pli: gihī naggo ca titthiyā;


pli: Dārikuppalavaṇṇā ca,


pli: byañjanehipare duve.


pli: Mātā dhītā bhaginī ca,


pli: jāyā ca mudu lambinā;


pli: Dve vaṇā lepacittañca,


pli: dārudhītalikāya ca.


pli: Sundarena saha pañca,


pli: pañca sivathikaṭṭhikā;


pli: Nāgī yakkhī ca petī ca,


pli: paṇḍakopahato chupe.


pli: Bhaddiye arahaṁ sutto,


pli: sāvatthiyā caturo pare;


pli: Vesāliyā tayo mālā,


pli: supine bhārukacchako.


pli: Supabbā saddhā bhikkhunī,


pli: Sikkhamānā sāmaṇerī ca;


pli: Vesiyā paṇḍako gihī,


pli: Aññamaññaṁ vuḍḍhapabbajito migoti.


pli: 5. Vinītavatthu


pli: Tena kho pana samayena aññataro bhikkhu makkaṭiyā methunaṁ dhammaṁ paṭisevi.


pli: Tassa kukkuccaṁ ahosi—


pli: “bhagavatā sikkhāpadaṁ paññattaṁ,


pli: kacci nu kho ahaṁ pārājikaṁ āpattiṁ āpanno”ti?


pli: Bhagavato etamatthaṁ ārocesi.


pli: “Āpattiṁ tvaṁ, bhikkhu, āpanno pārājikan”ti.


pli: Tena kho pana samayena sambahulā vesālikā vajjiputtakā bhikkhū sikkhaṁ apaccakkhāya dubbalyaṁ anāvikatvā methunaṁ dhammaṁ paṭiseviṁsu.


pli: Tesaṁ kukkuccaṁ ahosi—


pli: kacci nu kho mayaṁ pārājikaṁ āpattiṁ āpannā”ti?


pli: Bhagavato etamatthaṁ ārocesuṁ.


pli: “Āpattiṁ tumhe, bhikkhave, āpannā pārājikan”ti.


pli: Tena kho pana samayena aññataro bhikkhu—


pli: “evaṁ me anāpatti bhavissatī”ti—


pli: gihiliṅgena methunaṁ dhammaṁ paṭisevi.


pli: naggo hutvā methunaṁ dhammaṁ paṭisevi.


pli: Tassa kukkuccaṁ ahosi …pe…


pli: “āpattiṁ tvaṁ, bhikkhu, āpanno pārājikan”ti.


pli: kusacīraṁ nivāsetvā …


pli: vākacīraṁ nivāsetvā …


pli: phalakacīraṁ nivāsetvā …


pli: kesakambalaṁ nivāsetvā …


pli: vālakambalaṁ nivāsetvā …


pli: ulūkapakkhikaṁ nivāsetvā …


pli: ajinakkhipaṁ nivāsetvā methunaṁ dhammaṁ paṭisevi.


pli: Tena kho pana samayena aññataro piṇḍacāriko bhikkhu pīṭhake nipannaṁ dārikaṁ passitvā sāratto aṅguṭṭhaṁ aṅgajātaṁ pavesesi.


pli: Sā kālamakāsi.


pli: “anāpatti, bhikkhu, pārājikassa.


pli: Āpatti saṅghādisesassā”ti.


pli: Tena kho pana samayena aññataro māṇavako uppalavaṇṇāya bhikkhuniyā paṭibaddhacitto hoti.


pli: Atha kho so māṇavako uppalavaṇṇāya bhikkhuniyā gāmaṁ piṇḍāya paviṭṭhāya kuṭikaṁ pavisitvā nilīno acchi.


pli: Uppalavaṇṇā bhikkhunī pacchābhattaṁ piṇḍapātapaṭikkantā pāde pakkhāletvā kuṭikaṁ pavisitvā mañcake nisīdi.


pli: Atha kho so māṇavako uppalavaṇṇaṁ bhikkhuniṁ uggahetvā dūsesi.


pli: Uppalavaṇṇā bhikkhunī bhikkhunīnaṁ etamatthaṁ ārocesi.


pli: Bhikkhuniyo bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: “Anāpatti, bhikkhave, asādiyantiyā”ti.


pli: Tena kho pana samayena aññatarassa bhikkhuno itthiliṅgaṁ pātubhūtaṁ hoti.


pli: Bhagavato etamatthaṁ ārocesuṁ.


pli: “Anujānāmi, bhikkhave, taññeva upajjhaṁ tameva upasampadaṁ tāniyeva vassāni bhikkhunīhi saṅgamituṁ.


pli: Yā āpattiyo bhikkhūnaṁ bhikkhunīhi sādhāraṇā tā āpattiyo bhikkhunīnaṁ santike vuṭṭhātuṁ.


pli: Yā āpattiyo bhikkhūnaṁ bhikkhunīhi asādhāraṇā tāhi āpattīhi anāpattī”ti.


pli: Tena kho pana samayena aññatarissā bhikkhuniyā purisaliṅgaṁ pātubhūtaṁ hoti.


pli: “Anujānāmi, bhikkhave, taññeva upajjhaṁ tameva upasampadaṁ tāniyeva vassāni bhikkhūhi saṅgamituṁ.


pli: Yā āpattiyo bhikkhunīnaṁ bhikkhūhi sādhāraṇā tā āpattiyo bhikkhūnaṁ santike vuṭṭhātuṁ.


pli: Yā āpattiyo bhikkhunīnaṁ bhikkhūhi asādhāraṇā tāhi āpattīhi anāpattī”ti.


pli: Tena kho pana samayena aññataro bhikkhu—


pli: “evaṁ me anāpatti bhavissatī”ti—


pli: mātuyā methunaṁ dhammaṁ paṭisevi …


pli: dhītuyā methunaṁ dhammaṁ paṭisevi …


pli: bhaginiyā methunaṁ dhammaṁ paṭisevi …


pli: tassa kukkuccaṁ ahosi …pe…


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro bhikkhu purāṇadutiyikāya methunaṁ dhammaṁ paṭisevi.


pli: Tassa kukkuccaṁ ahosi …pe…


pli: Tena kho pana samayena aññataro bhikkhu mudupiṭṭhiko hoti.


pli: So anabhiratiyā pīḷito attano aṅgajātaṁ mukhena aggahesi.


pli: Tena kho pana samayena aññataro bhikkhu lambī hoti.


pli: So anabhiratiyā pīḷito attano aṅgajātaṁ attano vaccamaggaṁ pavesesi.


pli: Tena kho pana samayena aññataro bhikkhu matasarīraṁ passi.


pli: Tasmiñca sarīre aṅgajātasāmantā vaṇo hoti.


pli: So—“evaṁ me anāpatti bhavissatī”ti—


pli: aṅgajāte aṅgajātaṁ pavesetvā vaṇena nīhari.


pli: vaṇe aṅgajātaṁ pavesetvā aṅgajātena nīhari.


pli: Tena kho pana samayena aññataro bhikkhu sāratto lepacittassa nimittaṁ aṅgajātena chupi.


pli: “anāpatti, bhikkhu, pārājikassa.


pli: Āpatti dukkaṭassā”ti.


pli: Tena kho pana samayena aññataro bhikkhu sāratto dārudhītalikāya nimittaṁ aṅgajātena chupi.


pli: Tena kho pana samayena sundaro nāma bhikkhu rājagahā pabbajito rathikāya gacchati.


pli: Aññatarā itthī—


pli: “muhuttaṁ, bhante, āgamehi, vandissāmī”ti


pli: sā vandantī antaravāsakaṁ ukkhipitvā mukhena aṅgajātaṁ aggahesi.


pli: Tassa kukkuccaṁ ahosi …pe…


pli: “sādiyi tvaṁ, bhikkhū”ti?


pli: “Nāhaṁ, bhagavā, sādiyin”ti.


pli: “Anāpatti, bhikkhu, asādiyantassā”ti.


pli: Tena kho pana samayena aññatarā itthī bhikkhuṁ passitvā etadavoca—


pli: “ehi, bhante, methunaṁ dhammaṁ paṭisevā”ti.


pli: “Alaṁ, bhagini, netaṁ kappatī”ti.


pli: “Ehi, bhante, ahaṁ vāyamissāmi, tvaṁ mā vāyami,


pli: evaṁ te anāpatti bhavissatī”ti.


pli: So bhikkhu tathā akāsi.


pli: “āpattiṁ tvaṁ, bhikkhu, āpanno pārājikan”ti.


pli: “Ehi, bhante, tvaṁ vāyama, ahaṁ na vāyamissāmi,


pli: “Ehi, bhante, abbhantaraṁ ghaṭṭetvā bahi mocehi …pe…


pli: bahi ghaṭṭetvā abbhantaraṁ mocehi,


pli: Tena kho pana samayena aññataro bhikkhu sivathikaṁ gantvā akkhāyitaṁ sarīraṁ passitvā tasmiṁ methunaṁ dhammaṁ paṭisevi.


pli: Tena kho pana samayena aññataro bhikkhu sivathikaṁ gantvā yebhuyyena akkhāyitaṁ sarīraṁ passitvā tasmiṁ methunaṁ dhammaṁ paṭisevi.


pli: Tena kho pana samayena aññataro bhikkhu sivathikaṁ gantvā yebhuyyena khāyitaṁ sarīraṁ passitvā


pli: tasmiṁ methunaṁ dhammaṁ paṭisevi.


pli: Tassa kukkuccaṁ ahosi …pe…


pli: “anāpatti, bhikkhu, pārājikassa.


pli: Āpatti thullaccayassā”ti.


pli: Tena kho pana samayena aññataro bhikkhu sivathikaṁ gantvā chinnasīsaṁ passitvā vaṭṭakate mukhe chupantaṁ aṅgajātaṁ pavesesi.


pli: Tena kho pana samayena aññataro bhikkhu sivathikaṁ gantvā chinnasīsaṁ passitvā vaṭṭakate mukhe acchupantaṁ aṅgajātaṁ pavesesi.


pli: Āpatti dukkaṭassā”ti.


pli: Tena kho pana samayena aññataro bhikkhu aññatarissā itthiyā paṭibaddhacitto hoti.


pli: Sā kālaṅkatā susāne chaḍḍitā.


pli: Aṭṭhikāni vippakiṇṇāni honti.


pli: Atha kho so bhikkhu sivathikaṁ gantvā aṭṭhikāni saṅkaḍḍhitvā nimitte aṅgajātaṁ paṭipādesi.


pli: Tena kho pana samayena aññataro bhikkhu nāgiyā methunaṁ dhammaṁ paṭisevi …


pli: yakkhiniyā methunaṁ dhammaṁ paṭisevi …


pli: petiyā methunaṁ dhammaṁ paṭisevi …


pli: paṇḍakassa methunaṁ dhammaṁ paṭisevi.


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro bhikkhu upahatindriyo hoti.


pli: So—“nāhaṁ vediyāmi sukhaṁ vā dukkhaṁ vā, anāpatti me bhavissatī”ti—


pli: methunaṁ dhammaṁ paṭisevi. …pe…


pli: Bhagavato etamatthaṁ ārocesuṁ.


pli: “Vediyi vā so, bhikkhave, moghapuriso na vā vediyi, āpatti pārājikassā”ti.


pli: Tena kho pana samayena aññataro bhikkhu—


pli: “itthiyā methunaṁ dhammaṁ paṭisevissāmī”ti—


pli: chupitamatte vippaṭisārī ahosi.


pli: Tassa kukkuccaṁ ahosi …pe…


pli: “anāpatti, bhikkhu, pārājikassa.


pli: Āpatti saṅghādisesassā”ti.


pli: Tena kho pana samayena aññataro bhikkhu bhaddiye jātiyāvane divāvihāragato nipanno hoti.


pli: Tassa aṅgamaṅgāni vātūpatthaddhāni honti.


pli: Aññatarā itthī passitvā aṅgajāte abhinisīditvā yāvadatthaṁ katvā pakkāmi.


pli: Bhikkhū kilinnaṁ passitvā bhagavato etamatthaṁ ārocesuṁ.


pli: “Pañcahi, bhikkhave, ākārehi aṅgajātaṁ kammaniyaṁ hoti—


pli: rāgena, vaccena, passāvena, vātena, uccāliṅgapāṇakadaṭṭhena.


pli: Imehi kho, bhikkhave, pañcahākārehi aṅgajātaṁ kammaniyaṁ hoti.


pli: Aṭṭhānametaṁ, bhikkhave, anavakāso yaṁ tassa bhikkhuno rāgena aṅgajātaṁ kammaniyaṁ assa.


pli: Arahaṁ so, bhikkhave, bhikkhu.


pli: Anāpatti, bhikkhave, tassa bhikkhuno”ti.


pli: Tena kho pana samayena aññataro bhikkhu sāvatthiyā andhavane divāvihāragato nipanno hoti.


pli: Aññatarā gopālikā passitvā aṅgajāte abhinisīdi.


pli: So bhikkhu pavesanaṁ sādiyi, paviṭṭhaṁ sādiyi, ṭhitaṁ sādiyi, uddharaṇaṁ sādiyi.


pli: “āpattiṁ tvaṁ, bhikkhu, āpanno pārājikan”ti.


pli: Aññatarā ajapālikā passitvā …


pli: aññatarā kaṭṭhahārikā passitvā …


pli: aññatarā gomayahārikā passitvā aṅgajāte abhinisīdi.


pli: Tassa kukkuccaṁ ahosi …pe…


pli: Tena kho pana samayena aññataro bhikkhu vesāliyaṁ mahāvane divāvihāragato nipanno hoti.


pli: Aññatarā itthī passitvā aṅgajāte abhinisīditvā yāvadatthaṁ katvā sāmantā hasamānā ṭhitā hoti.


pli: So bhikkhu paṭibujjhitvā taṁ itthiṁ etadavoca—


pli: “tuyhidaṁ kamman”ti?


pli: “Āma, mayhaṁ kamman”ti.


pli: “sādiyi tvaṁ, bhikkhū”ti?


pli: “Nāhaṁ, bhagavā, jānāmī”ti.


pli: “ Anāpatti, bhikkhu, ajānantassā”ti.


pli: Tena kho pana samayena aññataro bhikkhu vesāliyaṁ mahāvane divāvihāragato rukkhaṁ apassāya nipanno hoti.


pli: Aññatarā itthī passitvā aṅgajāte abhinisīdi.


pli: So bhikkhu sahasā vuṭṭhāsi.


pli: “Nāhaṁ, bhagavā, sādiyin”ti.


pli: “Anāpatti, bhikkhu, asādiyantassā”ti.


pli: So bhikkhu akkamitvā pavattesi.


pli: Tena kho pana samayena aññataro bhikkhu vesāliyaṁ mahāvane kūṭāgārasālāyaṁ divāvihāragato dvāraṁ vivaritvā nipanno hoti.


pli: Tassa aṅgamaṅgāni vātūpatthaddhāni honti.


pli: Tena kho pana samayena sambahulā itthiyo gandhañca mālañca ādāya ārāmaṁ āgamaṁsu vihārapekkhikāyo.


pli: Atha kho tā itthiyo taṁ bhikkhuṁ passitvā aṅgajāte abhinisīditvā yāvadatthaṁ katvā, purisūsabho vatāyanti vatvā gandhañca mālañca āropetvā pakkamiṁsu.


pli: Bhikkhū kilinnaṁ passitvā bhagavato etamatthaṁ ārocesuṁ.


pli: “Pañcahi, bhikkhave, ākārehi aṅgajātaṁ kammaniyaṁ hoti—


pli: rāgena, vaccena, passāvena, vātena, uccāliṅgapāṇakadaṭṭhena.


pli: Imehi kho, bhikkhave, pañcahākārehi aṅgajātaṁ kammaniyaṁ hoti.


pli: Aṭṭhānametaṁ, bhikkhave, anavakāso, yaṁ tassa bhikkhuno rāgena aṅgajātaṁ kammaniyaṁ assa.


pli: Arahaṁ so, bhikkhave, bhikkhu.


pli: Anāpatti, bhikkhave, tassa bhikkhuno.


pli: Anujānāmi, bhikkhave, divā paṭisallīyantena dvāraṁ saṁvaritvā paṭisallīyitun”ti.


pli: Tena kho pana samayena aññataro bhārukacchako bhikkhu supinante purāṇadutiyikāya methunaṁ dhammaṁ paṭisevitvā—


pli: “assamaṇo ahaṁ, vibbhamissāmī”ti,


pli: bhārukacchaṁ gacchanto antarāmagge āyasmantaṁ upāliṁ passitvā etamatthaṁ ārocesi.


pli: Āyasmā upāli evamāha—


pli: “anāpatti, āvuso, supinantenā”ti.


pli: Tena kho pana samayena rājagahe supabbā nāma upāsikā mudhappasannā hoti.


pli: Sā evaṁdiṭṭhikā hoti—


pli: “yā methunaṁ dhammaṁ deti sā aggadānaṁ detī”ti.


pli: Sā bhikkhuṁ passitvā etadavoca—


pli: “ehi, bhante, methunaṁ dhammaṁ paṭisevā”ti.


pli: “Alaṁ, bhagini, netaṁ kappatī”ti.


pli: “Ehi, bhante, ūruntarikāya ghaṭṭehi,


pli: evaṁ te anāpatti bhavissatī”ti …pe…


pli: ehi, bhante, nābhiyaṁ ghaṭṭehi …


pli: ehi, bhante, udaravaṭṭiyaṁ ghaṭṭehi …


pli: ehi, bhante, upakacchake ghaṭṭehi …


pli: ehi, bhante, gīvāyaṁ ghaṭṭehi …


pli: ehi, bhante, kaṇṇacchidde ghaṭṭehi …


pli: ehi, bhante, kesavaṭṭiyaṁ ghaṭṭehi …


pli: ehi, bhante, aṅgulantarikāya ghaṭṭehi …


pli: “ehi, bhante, hatthena upakkamitvā mocessāmi,


pli: evaṁ te anāpatti bhavissatī”ti.


pli: So bhikkhu tathā akāsi.


pli: Tassa kukkuccaṁ ahosi …pe…


pli: “anāpatti, bhikkhu, pārājikassa.


pli: Āpatti saṅghādisesassā”ti.


pli: Tena kho pana samayena sāvatthiyaṁ saddhā nāma upāsikā mudhappasannā hoti.


pli: Sā evaṁdiṭṭhikā hoti—


pli: “yā methunaṁ dhammaṁ deti sā aggadānaṁ detī”ti.


pli: Sā bhikkhuṁ passitvā etadavoca—


pli: “ehi, bhante, methunaṁ dhammaṁ paṭisevā”ti.


pli: “Alaṁ, bhagini, netaṁ kappatī”ti.


pli: “Ehi, bhante, ūruntarikāya ghaṭṭehi …pe…


pli: ehi, bhante, hatthena upakkamitvā mocessāmi,


pli: Tena kho pana samayena vesāliyaṁ licchavikumārakā bhikkhuṁ gahetvā bhikkhuniyā vippaṭipādesuṁ …


pli: sikkhamānāya vippaṭipādesuṁ …


pli: sāmaṇeriyā vippaṭipādesuṁ.


pli: Ubho sādiyiṁsu.


pli: Ubho nāsetabbā.


pli: Ubho na sādiyiṁsu.


pli: Ubhinnaṁ anāpatti.


pli: Tena kho pana samayena vesāliyaṁ licchavikumārakā bhikkhuṁ gahetvā vesiyā vippaṭipādesuṁ …


pli: paṇḍake vippaṭipādesuṁ …


pli: gihiniyā vippaṭipādesuṁ.


pli: Bhikkhu sādiyi.


pli: Bhikkhu nāsetabbo.


pli: Bhikkhu na sādiyi.


pli: Bhikkhussa anāpatti.


pli: Tena kho pana samayena vesāliyaṁ licchavikumārakā bhikkhū gahetvā aññamaññaṁ vippaṭipādesuṁ.


pli: Tena kho pana samayena aññataro vuḍḍhapabbajito bhikkhu purāṇadutiyikāya dassanaṁ agamāsi.


pli: Sā—“ehi, bhante, vibbhamā”ti aggahesi.


pli: So bhikkhu paṭikkamanto uttāno paripati.


pli: Sā ubbhajitvā aṅgajāte abhinisīdi.


pli: Tassa kukkuccaṁ ahosi …pe…


pli: “sādiyi tvaṁ, bhikkhū”ti?


pli: “Nāhaṁ, bhagavā, sādiyin”ti.


pli: “Anāpatti, bhikkhu, asādiyantassā”ti.


pli: Tena kho pana samayena aññataro bhikkhu araññe viharati.


pli: Migapotako tassa passāvaṭṭhānaṁ āgantvā passāvaṁ pivanto mukhena aṅgajātaṁ aggahesi.


pli: So bhikkhu sādiyi.


pli: “āpattiṁ tvaṁ, bhikkhu, āpanno pārājikan”ti.


pli: Paṭhamapārājikaṁ samattaṁ.


pli: Theravāda Vinaya


pli: Mahāvibhaṅga


pli: Pārājikakaṇḍa


pli: 2. Dutiyapārājikasikkhāpada


pli: Tena samayena buddho bhagavā rājagahe viharati gijjhakūṭe pabbate.


pli: Tena kho pana samayena sambahulā sandiṭṭhā sambhattā bhikkhū isigilipasse tiṇakuṭiyo karitvā vassaṁ upagacchiṁsu.


pli: Āyasmāpi dhaniyo kumbhakāraputto tiṇakuṭikaṁ karitvā vassaṁ upagacchi.


pli: Atha kho te bhikkhū vassaṁvuṭṭhā temāsaccayena tiṇakuṭiyo bhinditvā tiṇañca kaṭṭhañca paṭisāmetvā janapadacārikaṁ pakkamiṁsu.


pli: Āyasmā pana dhaniyo kumbhakāraputto tattheva vassaṁ vasi, tattha hemantaṁ, tattha gimhaṁ.


pli: Atha kho āyasmato dhaniyassa kumbhakāraputtassa gāmaṁ piṇḍāya paviṭṭhassa tiṇahāriyo kaṭṭhahāriyo tiṇakuṭikaṁ bhinditvā tiṇañca kaṭṭhañca ādāya agamaṁsu.


pli: Dutiyampi kho āyasmā dhaniyo kumbhakāraputto tiṇañca kaṭṭhañca saṅkaḍḍhitvā tiṇakuṭikaṁ akāsi.


pli: Dutiyampi kho āyasmato dhaniyassa kumbhakāraputtassa gāmaṁ piṇḍāya paviṭṭhassa tiṇahāriyo kaṭṭhahāriyo tiṇakuṭikaṁ bhinditvā tiṇañca kaṭṭhañca ādāya agamaṁsu.


pli: Tatiyampi kho āyasmā dhaniyo kumbhakāraputto tiṇañca kaṭṭhañca saṅkaḍḍhitvā tiṇakuṭikaṁ akāsi.


pli: Tatiyampi kho āyasmato dhaniyassa kumbhakāraputtassa gāmaṁ piṇḍāya paviṭṭhassa tiṇahāriyo kaṭṭhahāriyo tiṇakuṭikaṁ bhinditvā tiṇañca kaṭṭhañca ādāya agamaṁsu.


pli: Atha kho āyasmato dhaniyassa kumbhakāraputtassa etadahosi—


pli: “yāvatatiyakaṁ kho me gāmaṁ piṇḍāya paviṭṭhassa tiṇahāriyo kaṭṭhahāriyo tiṇakuṭikaṁ bhinditvā tiṇañca kaṭṭhañca ādāya agamaṁsu.


pli: Ahaṁ kho pana susikkhito anavayo sake ācariyake kumbhakārakamme pariyodātasippo.


pli: Yannūnāhaṁ sāmaṁ cikkhallaṁ madditvā sabbamattikāmayaṁ kuṭikaṁ kareyyan”ti.


pli: Atha kho āyasmā dhaniyo kumbhakāraputto sāmaṁ cikkhallaṁ madditvā sabbamattikāmayaṁ kuṭikaṁ karitvā tiṇañca kaṭṭhañca gomayañca saṅkaḍḍhitvā taṁ kuṭikaṁ paci.


pli: Sā ahosi kuṭikā abhirūpā dassanīyā pāsādikā lohitikā, seyyathāpi indagopako.


pli: Seyyathāpi nāma kiṅkaṇikasaddo; evamevaṁ tassā kuṭikāya saddo ahosi.


pli: Atha kho bhagavā sambahulehi bhikkhūhi saddhiṁ gijjhakūṭā pabbatā orohanto addasa taṁ kuṭikaṁ abhirūpaṁ dassanīyaṁ pāsādikaṁ lohitikaṁ.


pli: Disvāna bhikkhū āmantesi—


pli: “kiṁ etaṁ, bhikkhave, abhirūpaṁ dassanīyaṁ pāsādikaṁ lohitikaṁ, seyyathāpi indagopako”ti?


pli: Atha kho te bhikkhū bhagavato etamatthaṁ ārocesuṁ.


pli: Vigarahi buddho bhagavā—


pli: “ananucchavikaṁ, bhikkhave, tassa moghapurisassa ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma so, bhikkhave, moghapuriso sabbamattikāmayaṁ kuṭikaṁ karissati.


pli: Na hi nāma, bhikkhave, tassa moghapurisassa pāṇesu anuddayā anukampā avihesā bhavissati.


pli: Gacchathetaṁ, bhikkhave, kuṭikaṁ bhindatha.


pli: Mā pacchimā janatā pāṇesu pātabyataṁ āpajji.


pli: Na ca, bhikkhave, sabbamattikāmayā kuṭikā kātabbā.


pli: Yo kareyya, āpatti dukkaṭassā”ti.


pli: “Evaṁ, bhante”ti, kho te bhikkhū bhagavato paṭissuṇitvā yena sā kuṭikā tenupasaṅkamiṁsu; upasaṅkamitvā taṁ kuṭikaṁ bhindiṁsu.


pli: Atha kho āyasmā dhaniyo kumbhakāraputto te bhikkhū etadavoca—


pli: “kissa me tumhe, āvuso, kuṭikaṁ bhindathā”ti?


pli: “Bhagavā, āvuso, bhedāpetī”ti.


pli: “Bhindathāvuso, sace dhammassāmī bhedāpetī”ti.


pli: Atha kho āyasmato dhaniyassa kumbhakāraputtassa etadahosi—


pli: “yāvatatiyakaṁ kho me gāmaṁ piṇḍāya paviṭṭhassa tiṇahāriyo kaṭṭhahāriyo tiṇakuṭikaṁ bhinditvā tiṇañca kaṭṭhañca ādāya agamaṁsu.


pli: Yāpi mayā sabbamattikāmayā kuṭikā katā sāpi bhagavatā bhedāpitā.


pli: Atthi ca me dārugahe gaṇako sandiṭṭho.


pli: Yannūnāhaṁ dārugahe gaṇakaṁ dārūni yācitvā dārukuṭikaṁ kareyyan”ti.


pli: Atha kho āyasmā dhaniyo kumbhakāraputto yena dārugahe gaṇako tenupasaṅkami; upasaṅkamitvā dārugahe gaṇakaṁ etadavoca—


pli: “yāvatatiyakaṁ kho me, āvuso, gāmaṁ piṇḍāya paviṭṭhassa tiṇahāriyo kaṭṭhahāriyo tiṇakuṭikaṁ bhinditvā tiṇañca kaṭṭhañca ādāya agamaṁsu.


pli: Dehi me, āvuso, dārūni.


pli: Icchāmi dārukuṭikaṁ kātun”ti.


pli: “Natthi, bhante, tādisāni dārūni yānāhaṁ ayyassa dadeyyaṁ.


pli: Atthi, bhante, devagahadārūni nagarapaṭisaṅkhārikāni āpadatthāya nikkhittāni.


pli: Sace tāni dārūni rājā dāpeti harāpetha, bhante”ti.


pli: “Dinnāni, āvuso, raññā”ti.


pli: Atha kho dārugahe gaṇakassa etadahosi—


pli: “ime kho samaṇā sakyaputtiyā dhammacārino samacārino brahmacārino saccavādino sīlavanto kalyāṇadhammā.


pli: Rājāpimesaṁ abhippasanno.


pli: Nārahati adinnaṁ dinnanti vattun”ti.


pli: Atha kho dārugahe gaṇako āyasmantaṁ dhaniyaṁ kumbhakāraputtaṁ etadavoca—


pli: “harāpetha, bhante”ti.


pli: Atha kho āyasmā dhaniyo kumbhakāraputto tāni dārūni khaṇḍākhaṇḍikaṁ chedāpetvā sakaṭehi nibbāhāpetvā dārukuṭikaṁ akāsi.


pli: Atha kho vassakāro brāhmaṇo magadhamahāmatto rājagahe kammante anusaññāyamāno yena dārugahe gaṇako tenupasaṅkami; upasaṅkamitvā dārugahe gaṇakaṁ etadavoca—


pli: “yāni tāni, bhaṇe,


pli: devagahadārūni nagarapaṭisaṅkhārikāni āpadatthāya nikkhittāni kahaṁ tāni dārūnī”ti?


pli: “Tāni, sāmi, dārūni devena ayyassa dhaniyassa kumbhakāraputtassa dinnānī”ti.


pli: Atha kho vassakāro brāhmaṇo magadhamahāmatto anattamano ahosi—


pli: “kathañhi nāma devo devagahadārūni nagarapaṭisaṅkhārikāni āpadatthāya nikkhittāni dhaniyassa kumbhakāraputtassa dassatī”ti.


pli: Atha kho vassakāro brāhmaṇo magadhamahāmatto yena rājā māgadho seniyo bimbisāro tenupasaṅkami; upasaṅkamitvā rājānaṁ māgadhaṁ seniyaṁ bimbisāraṁ etadavoca—


pli: “saccaṁ kira devena devagahadārūni nagarapaṭisaṅkhārikāni āpadatthāya nikkhittāni dhaniyassa kumbhakāraputtassa dinnānī”ti?


pli: “Ko evamāhā”ti?


pli: “Dārugahe gaṇako, devā”ti.


pli: “Tena hi, brāhmaṇa, dārugahe gaṇakaṁ āṇāpehī”ti.


pli: Atha kho vassakāro brāhmaṇo magadhamahāmatto dārugahe gaṇakaṁ bandhaṁ āṇāpesi.


pli: Addasa kho āyasmā dhaniyo kumbhakāraputto dārugahe gaṇakaṁ bandhaṁ niyyamānaṁ.


pli: Disvāna dārugahe gaṇakaṁ etadavoca—


pli: “kissa tvaṁ, āvuso, bandho niyyāsī”ti?


pli: “Tesaṁ, bhante, dārūnaṁ kiccā”ti.


pli: “Gacchāvuso, ahampi āgacchāmī”ti.


pli: “Eyyāsi, bhante, purāhaṁ haññāmī”ti.


pli: Atha kho āyasmā dhaniyo kumbhakāraputto yena rañño māgadhassa seniyassa bimbisārassa nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho rājā māgadho seniyo bimbisāro yenāyasmā dhaniyo kumbhakāraputto tenupasaṅkami; upasaṅkamitvā āyasmantaṁ dhaniyaṁ kumbhakāraputtaṁ abhivādetvā ekamantaṁ nisīdi.


pli: Ekamantaṁ nisinno kho rājā māgadho seniyo bimbisāro āyasmantaṁ dhaniyaṁ kumbhakāraputtaṁ etadavoca—


pli: “saccaṁ kira mayā, bhante, devagahadārūni nagarapaṭisaṅkhārikāni āpadatthāya nikkhittāni ayyassa dinnānī”ti?


pli: “Evaṁ, mahārājā”ti.


pli: “Mayaṁ kho, bhante, rājāno nāma bahukiccā bahukaraṇīyā,


pli: datvāpi na sareyyāma;


pli: iṅgha, bhante, sarāpehī”ti.


pli: “Sarasi tvaṁ, mahārāja, paṭhamābhisitto evarūpiṁ vācaṁ bhāsitā—


pli: ‘dinnaññeva samaṇabrāhmaṇānaṁ tiṇakaṭṭhodakaṁ paribhuñjantū’”ti.


pli: “Sarāmahaṁ, bhante.


pli: Santi, bhante, samaṇabrāhmaṇā lajjino kukkuccakā sikkhākāmā.


pli: Tesaṁ appamattakepi kukkuccaṁ uppajjati.


pli: Tesaṁ mayā sandhāya bhāsitaṁ, tañca kho araññe apariggahitaṁ.


pli: So tvaṁ, bhante, tena lesena dārūni adinnaṁ harituṁ maññasi.


pli: Kathañhi nāma mādiso samaṇaṁ vā brāhmaṇaṁ vā vijite vasantaṁ haneyya vā bandheyya vā pabbājeyya vā.


pli: Gaccha, bhante, lomena tvaṁ muttosi.


pli: Māssu punapi evarūpaṁ akāsī”ti.


pli: Manussā ujjhāyanti khiyyanti vipācenti—


pli: “alajjino ime samaṇā sakyaputtiyā dussīlā musāvādino.


pli: Ime hi nāma dhammacārino samacārino brāhmacārino saccavādino sīlavanto kalyāṇadhammā paṭijānissanti.


pli: Natthi imesaṁ sāmaññaṁ, natthi imesaṁ brahmaññaṁ.


pli: Naṭṭhaṁ imesaṁ sāmaññaṁ, naṭṭhaṁ imesaṁ brahmaññaṁ.


pli: Kuto imesaṁ sāmaññaṁ, kuto imesaṁ brahmaññaṁ.


pli: Apagatā ime sāmaññā, apagatā ime brahmaññā.


pli: Rājānampi ime vañcenti, kiṁ panaññe manusse”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā santuṭṭhā lajjino kukkuccakā sikkhākāmā te ujjhāyanti khiyyanti vipācenti—


pli: “kathañhi nāma āyasmā dhaniyo kumbhakāraputto rañño dārūni adinnaṁ ādiyissatī”ti.


pli: Atha kho te bhikkhū āyasmantaṁ dhaniyaṁ kumbhakāraputtaṁ anekapariyāyena vigarahitvā bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā āyasmantaṁ dhaniyaṁ kumbhakāraputtaṁ paṭipucchi—


pli: “saccaṁ kira tvaṁ, dhaniya, rañño dārūni adinnaṁ ādiyī”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ, moghapurisa, ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tvaṁ, moghapurisa, rañño dārūni adinnaṁ ādiyissasi.


pli: Netaṁ, moghapurisa, appasannānaṁ vā pasādāya pasannānaṁ vā bhiyyobhāvāya;


pli: atha khvetaṁ, moghapurisa, appasannānañceva appasādāya pasannānañca ekaccānaṁ aññathattāyā”ti.


pli: Tena kho pana samayena aññataro purāṇavohāriko mahāmatto bhikkhūsu pabbajito bhagavato avidūre nisinno hoti.


pli: Atha kho bhagavā taṁ bhikkhuṁ etadavoca—


pli: “kittakena kho, bhikkhu, rājā māgadho seniyo bimbisāro coraṁ gahetvā hanati vā bandhati vā pabbājeti vā”ti?


pli: “Pādena vā, bhagavā, pādārahena vā”ti.


pli: Tena kho pana samayena rājagahe pañcamāsako pādo hoti.


pli: Atha kho bhagavā āyasmantaṁ dhaniyaṁ kumbhakāraputtaṁ anekapariyāyena vigarahitvā dubbharatāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu adinnaṁ theyyasaṅkhātaṁ ādiyeyya,


pli: yathārūpe adinnādāne rājāno coraṁ gahetvā haneyyuṁ vā bandheyyuṁ vā pabbājeyyuṁ vā—‘corosi bālosi mūḷhosi thenosī’ti, tathārūpaṁ bhikkhu adinnaṁ ādiyamāno


pli: ayampi pārājiko hoti asaṁvāso”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena chabbaggiyā bhikkhū rajakattharaṇaṁ gantvā rajakabhaṇḍikaṁ avaharitvā ārāmaṁ haritvā bhājesuṁ.


pli: Bhikkhū evamāhaṁsu—


pli: “mahāpuññattha tumhe, āvuso.


pli: Bahuṁ tumhākaṁ cīvaraṁ uppannan”ti.


pli: “Kuto, āvuso, amhākaṁ puññaṁ,


pli: idāni mayaṁ rajakattharaṇaṁ gantvā rajakabhaṇḍikaṁ avaharimhā”ti.


pli: “Nanu, āvuso, bhagavatā sikkhāpadaṁ paññattaṁ.


pli: Kissa tumhe, āvuso, rajakabhaṇḍikaṁ avaharitthā”ti?


pli: “Saccaṁ, āvuso, bhagavatā sikkhāpadaṁ paññattaṁ.


pli: Tañca kho gāme, no araññe”ti.


pli: “Nanu, āvuso, tathevetaṁ hoti.


pli: Ananucchavikaṁ, āvuso, ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tumhe, āvuso, rajakabhaṇḍikaṁ avaharissatha.


pli: Netaṁ, āvuso, appasannānaṁ vā pasādāya pasannānaṁ vā bhiyyobhāvāya;


pli: atha khvetaṁ, āvuso, appasannānañceva appasādāya pasannānañca ekaccānaṁ aññathattāyā”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā chabbaggiye bhikkhū paṭipucchi—


pli: “saccaṁ kira tumhe, bhikkhave, rajakattharaṇaṁ gantvā rajakabhaṇḍikaṁ avaharitthā”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ, moghapurisā, ananulomikaṁ appaṭirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tumhe, moghapurisā, rajakabhaṇḍikaṁ avaharissatha.


pli: Netaṁ, moghapurisā, appasannānaṁ vā pasādāya pasannānaṁ vā bhiyyobhāvāya;


pli: atha khvetaṁ, moghapurisā, appasannānañceva appasādāya pasannānañca ekaccānaṁ aññathattāyā”ti.


pli: Atha kho bhagavā chabbaggiye bhikkhū anekapariyāyena vigarahitvā dubbharatāya …pe…


pli: vīriyārambhassa vaṇṇaṁ bhāsitvā bhikkhūnaṁ tadanucchavikaṁ tadanulomikaṁ dhammiṁ kathaṁ katvā bhikkhū āmantesi … pe


pli: … evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu gāmā vā araññā vā adinnaṁ theyyasaṅkhātaṁ ādiyeyya,


pli: yathārūpe adinnādāne rājāno coraṁ gahetvā haneyyuṁ vā bandheyyuṁ vā pabbājeyyuṁ vā—‘corosi bālosi mūḷhosi thenosī’ti, tathārūpaṁ bhikkhu adinnaṁ ādiyamāno


pli: ayampi pārājiko hoti asaṁvāso”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Gāmo nāma


pli: ekakuṭikopi gāmo, dvikuṭikopi gāmo, tikuṭikopi gāmo, catukuṭikopi gāmo, samanussopi gāmo, amanussopi gāmo, parikkhittopi gāmo, aparikkhittopi gāmo, gonisādiniviṭṭhopi gāmo, yopi sattho atirekacatumāsaniviṭṭho sopi vuccati gāmo.


pli: Gāmūpacāro nāma


pli: parikkhittassa gāmassa indakhīle ṭhitassa majjhimassa purisassa leḍḍupāto,


pli: aparikkhittassa gāmassa gharūpacāre ṭhitassa majjhimassa purisassa leḍḍupāto.


pli: Araññaṁ nāma


pli: ṭhapetvā gāmañca gāmūpacārañca avasesaṁ araññaṁ nāma.


pli: Adinnaṁ nāma


pli: yaṁ adinnaṁ anissaṭṭhaṁ apariccattaṁ rakkhitaṁ gopitaṁ mamāyitaṁ parapariggahitaṁ. Etaṁ adinnaṁ nāma.


pli: Theyyasaṅkhātanti


pli: theyyacitto avaharaṇacitto.


pli: Ādiyeyyāti


pli: ādiyeyya hareyya avahareyya iriyāpathaṁ vikopeyya ṭhānā cāveyya saṅketaṁ vītināmeyya.


pli: Yathārūpaṁ nāma


pli: pādaṁ vā pādārahaṁ vā atirekapādaṁ vā.


pli: Rājāno nāma


pli: pathabyārājā padesarājā maṇḍalikā antarabhogikā akkhadassā mahāmattā, ye vā pana chejjabhejjaṁ karontā anusāsanti. Ete rājāno nāma.


pli: Coro nāma


pli: yo pañcamāsakaṁ vā atirekapañcamāsakaṁ vā agghanakaṁ adinnaṁ theyyasaṅkhātaṁ ādiyati. Eso coro nāma.


pli: Haneyyuṁ vāti


pli: hatthena vā pādena vā kasāya vā vettena vā aḍḍhadaṇḍakena vā chejjāya vā haneyyuṁ.


pli: Bandheyyuṁ vāti


pli: rajjubandhanena vā andubandhanena vā saṅkhalikabandhanena vā gharabandhanena vā nagarabandhanena vā gāmabandhanena vā nigamabandhanena vā bandheyyuṁ, purisaguttiṁ vā kareyyuṁ.


pli: Pabbājeyyuṁ vāti


pli: gāmā vā nigamā vā nagarā vā janapadā vā janapadapadesā vā pabbājeyyuṁ.


pli: Corosi bālosi mūḷhosi thenosīti


pli: paribhāso eso.


pli: Tathārūpaṁ nāma


pli: Ādiyamānoti


pli: ādiyamāno haramāno avaharamāno iriyāpathaṁ vikopayamāno ṭhānā cāvayamāno saṅketaṁ vītināmayamāno.


pli: Ayampīti


pli: purimaṁ upādāya vuccati.


pli: Pārājiko hotīti


pli: seyyathāpi nāma paṇḍupalāso bandhanā pavutto abhabbo haritatthāya;


pli: evameva bhikkhu pādaṁ vā pādārahaṁ vā atirekapādaṁ vā adinnaṁ theyyasaṅkhātaṁ ādiyitvā assamaṇo hoti asakyaputtiyo. Tena vuccati— “pārājiko hotī”ti.


pli: Asaṁvāsoti


pli: saṁvāso nāma ekakammaṁ ekuddeso samasikkhatā. Eso saṁvāso nāma.


pli: So tena saddhiṁ natthi. Tena vuccati—“asaṁvāso”ti.


pli: Bhūmaṭṭhaṁ thalaṭṭhaṁ ākāsaṭṭhaṁ vehāsaṭṭhaṁ udakaṭṭhaṁ nāvaṭṭhaṁ yānaṭṭhaṁ bhāraṭṭhaṁ ārāmaṭṭhaṁ vihāraṭṭhaṁ khettaṭṭhaṁ vatthuṭṭhaṁ gāmaṭṭhaṁ araññaṭṭhaṁ udakaṁ dantapoṇaṁ vanappati haraṇakaṁ upanidhi suṅkaghātaṁ pāṇo apadaṁ dvipadaṁ catuppadaṁ bahuppadaṁ ocarako oṇirakkho saṁvidāvahāro saṅketakammaṁ nimittakammanti.


pli: Bhūmaṭṭhaṁ nāma


pli: bhaṇḍaṁ bhūmiyaṁ nikkhittaṁ hoti nikhātaṁ paṭicchannaṁ.


pli: Bhūmaṭṭhaṁ bhaṇḍaṁ avaharissāmīti theyyacitto dutiyaṁ vā pariyesati kudālaṁ vā piṭakaṁ vā pariyesati gacchati vā, āpatti dukkaṭassa.


pli: Tattha jātakaṁ kaṭṭhaṁ vā lataṁ vā chindati, āpatti dukkaṭassa.


pli: Tattha paṁsuṁ khaṇati vā byūhati vā uddharati vā, āpatti dukkaṭassa.


pli: Kumbhiṁ āmasati, āpatti dukkaṭassa.


pli: Phandāpeti, āpatti thullaccayassa.


pli: Ṭhānā cāveti, āpatti pārājikassa.


pli: Attano bhājanaṁ pavesetvā pañcamāsakaṁ vā atirekapañcamāsakaṁ vā agghanakaṁ theyyacitto āmasati, āpatti dukkaṭassa.


pli: Attano bhājanagataṁ vā karoti muṭṭhiṁ vā chindati, āpatti pārājikassa.


pli: Suttāruḷhaṁ bhaṇḍaṁ pāmaṅgaṁ vā kaṇṭhasuttakaṁ vā kaṭisuttakaṁ vā sāṭakaṁ vā veṭhanaṁ vā theyyacitto āmasati, āpatti dukkaṭassa.


pli: Koṭiyaṁ gahetvā uccāreti, āpatti thullaccayassa.


pli: Ghaṁsanto nīharati, āpatti thullaccayassa.


pli: Antamaso kesaggamattampi kumbhimukhā moceti, āpatti pārājikassa.


pli: Sappiṁ vā telaṁ vā madhuṁ vā phāṇitaṁ vā pañcamāsakaṁ vā atirekapañcamāsakaṁ vā agghanakaṁ theyyacitto ekena payogena pivati, āpatti pārājikassa.


pli: Tattheva bhindati vā chaḍḍeti vā jhāpeti vā aparibhogaṁ vā karoti āpatti dukkaṭassa.


pli: Thalaṭṭhaṁ nāma


pli: bhaṇḍaṁ thale nikkhittaṁ hoti.


pli: Thalaṭṭhaṁ bhaṇḍaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Āmasati, āpatti dukkaṭassa.


pli: Ākāsaṭṭhaṁ nāma


pli: bhaṇḍaṁ ākāsagataṁ hoti.


pli: Moro vā kapiñjaro vā tittiro vā vaṭṭako vā, sāṭakaṁ vā veṭhanaṁ vā hiraññaṁ vā suvaṇṇaṁ vā chijjamānaṁ patati.


pli: Ākāsaṭṭhaṁ bhaṇḍaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Gamanaṁ upacchindati, āpatti dukkaṭassa.


pli: Phandāpeti, āpatti thullaccayassa.


pli: Ṭhānā cāveti, āpatti pārājikassa.


pli: Vehāsaṭṭhaṁ nāma


pli: bhaṇḍaṁ vehāsagataṁ hoti.


pli: Mañce vā pīṭhe vā cīvaravaṁse vā cīvararajjuyā vā bhittikhile vā nāgadante vā rukkhe vā laggitaṁ hoti, antamaso pattādhārakepi.


pli: Vehāsaṭṭhaṁ bhaṇḍaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Udakaṭṭhaṁ nāma


pli: bhaṇḍaṁ udake nikkhittaṁ hoti.


pli: Udakaṭṭhaṁ bhaṇḍaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Nimujjati vā ummujjati vā, āpatti dukkaṭassa.


pli: Tattha jātakaṁ uppalaṁ vā padumaṁ vā puṇḍarīkaṁ vā bhisaṁ vā macchaṁ vā kacchapaṁ vā pañcamāsakaṁ vā atirekapañcamāsakaṁ vā agghanakaṁ theyyacitto āmasati, āpatti dukkaṭassa.


pli: Nāvā nāma


pli: yāya tarati.


pli: Nāvaṭṭhaṁ nāma


pli: bhaṇḍaṁ nāvāya nikkhittaṁ hoti.


pli: “Nāvaṭṭhaṁ bhaṇḍaṁ avaharissāmī”ti theyyacitto dutiyaṁ vā pariyesati gacchati vā, āpatti dukkaṭassa.


pli: Āmasati, āpatti dukkaṭassa.


pli: Phandāpeti, āpatti thullaccayassa.


pli: Ṭhānā cāveti, āpatti pārājikassa.


pli: Nāvaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Bandhanaṁ moceti, āpatti dukkaṭassa.


pli: Bandhanaṁ mocetvā āmasati, āpatti dukkaṭassa.


pli: Uddhaṁ vā adho vā tiriyaṁ vā antamaso kesaggamattampi saṅkāmeti, āpatti pārājikassa.


pli: Yānaṁ nāma


pli: vayhaṁ ratho sakaṭaṁ sandamānikā.


pli: Yānaṭṭhaṁ nāma


pli: bhaṇḍaṁ yāne nikkhittaṁ hoti.


pli: Yānaṭṭhaṁ bhaṇḍaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Yānaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Bhāro nāma


pli: sīsabhāro khandhabhāro kaṭibhāro olambako.


pli: Sīse bhāraṁ theyyacitto āmasati, āpatti dukkaṭassa.


pli: Khandhaṁ oropeti, āpatti pārājikassa.


pli: Khandhe bhāraṁ theyyacitto āmasati, āpatti dukkaṭassa.


pli: Phandāpeti, āpatti thullaccayassa.


pli: Kaṭiṁ oropeti, āpatti pārājikassa.


pli: Kaṭiyā bhāraṁ theyyacitto āmasati, āpatti dukkaṭassa.


pli: Hatthena gaṇhāti, āpatti pārājikassa.


pli: Hatthe bhāraṁ theyyacitto bhūmiyaṁ nikkhipati, āpatti pārājikassa.


pli: Theyyacitto bhūmito gaṇhāti, āpatti pārājikassa.


pli: Ārāmo nāma


pli: pupphārāmo phalārāmo.


pli: Ārāmaṭṭhaṁ nāma


pli: bhaṇḍaṁ ārāme catūhi ṭhānehi nikkhittaṁ hoti— bhūmaṭṭhaṁ thalaṭṭhaṁ, ākāsaṭṭhaṁ, vehāsaṭṭhaṁ.


pli: Ārāmaṭṭhaṁ bhaṇḍaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Āmasati, āpatti dukkaṭassa.


pli: Ṭhānā cāveti, āpatti pārājikassa.


pli: Tattha jātakaṁ mūlaṁ vā tacaṁ vā pattaṁ vā pupphaṁ vā phalaṁ vā pañcamāsakaṁ vā atirekapañcamāsakaṁ vā agghanakaṁ theyyacitto āmasati, āpatti dukkaṭassa.


pli: Ārāmaṁ abhiyuñjati, āpatti dukkaṭassa.


pli: Sāmikassa vimatiṁ uppādeti, āpatti thullaccayassa.


pli: Sāmiko na mayhaṁ bhavissatīti dhuraṁ nikkhipati, āpatti pārājikassa.


pli: Dhammaṁ caranto sāmikaṁ parājeti, āpatti pārājikassa.


pli: Dhammaṁ caranto parajjati, āpatti thullaccayassa.


pli: Vihāraṭṭhaṁ nāma


pli: bhaṇḍaṁ vihāre catūhi ṭhānehi nikkhittaṁ hoti— bhūmaṭṭhaṁ, thalaṭṭhaṁ, ākāsaṭṭhaṁ, vehāsaṭṭhaṁ.


pli: Vihāraṭṭhaṁ bhaṇḍaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Phandāpeti, āpatti thullaccayassa.


pli: Vihāraṁ abhiyuñjati, āpatti dukkaṭassa.


pli: Khettaṁ nāma


pli: yattha pubbaṇṇaṁ vā aparaṇṇaṁ vā jāyati.


pli: Khettaṭṭhaṁ nāma


pli: bhaṇḍaṁ khette catūhi ṭhānehi nikkhittaṁ hoti— bhūmaṭṭhaṁ, thalaṭṭhaṁ, ākāsaṭṭhaṁ, vehāsaṭṭhaṁ.


pli: Khettaṭṭhaṁ bhaṇḍaṁ avaharissāmīti theyyacitto dutiyaṁ vā pariyesati gacchati vā, āpatti, dukkaṭassa.


pli: Āmasati, āpatti dukkaṭassa.


pli: Ṭhānā cāveti, āpatti pārājikassa.


pli: Tattha jātakaṁ pubbaṇṇaṁ vā aparaṇṇaṁ vā pañcamāsakaṁ vā atirekapañcamāsakaṁ vā agghanakaṁ theyyacitto āmasati, āpatti dukkaṭassa.


pli: Khettaṁ abhiyuñjati, āpatti dukkaṭassa.


pli: Sāmikassa vimatiṁ uppādeti, āpatti thullaccayassa.


pli: Sāmiko na mayhaṁ bhavissatīti dhuraṁ nikkhipati, āpatti pārājikassa.


pli: Dhammaṁ caranto sāmikaṁ parājeti, āpatti pārājikassa.


pli: Dhammaṁ caranto parajjati, āpatti thullaccayassa.


pli: Khīlaṁ vā rajjuṁ vā vatiṁ vā mariyādaṁ vā saṅkāmeti, āpatti dukkaṭassa.


pli: Ekaṁ payogaṁ anāgate, āpatti thullaccayassa.


pli: Tasmiṁ payoge āgate, āpatti pārājikassa.


pli: Vatthu nāma


pli: ārāmavatthu vihāravatthu.


pli: Vatthuṭṭhaṁ nāma


pli: bhaṇḍaṁ vatthusmiṁ catūhi ṭhānehi nikkhittaṁ hoti— bhūmaṭṭhaṁ, thalaṭṭhaṁ, ākāsaṭṭhaṁ, vehāsaṭṭhaṁ.


pli: Vatthuṭṭhaṁ bhaṇḍaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Phandāpeti, āpatti thullaccayassa.


pli: Vatthuṁ abhiyuñjati, āpatti dukkaṭassa.


pli: Khīlaṁ vā rajjuṁ vā vatiṁ vā pākāraṁ vā saṅkāmeti, āpatti dukkaṭassa.


pli: Ekaṁ payogaṁ anāgate āpatti thullaccayassa.


pli: Tasmiṁ payoge āgate āpatti pārājikassa.


pli: Gāmaṭṭhaṁ nāma


pli: bhaṇḍaṁ gāme catūhi ṭhānehi nikkhittaṁ hoti— bhūmaṭṭhaṁ, thalaṭṭhaṁ, ākāsaṭṭhaṁ, vehāsaṭṭhaṁ.


pli: Gāmaṭṭhaṁ bhaṇḍaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Āmasati, āpatti dukkaṭassa.


pli: Ṭhānā cāveti, āpatti pārājikassa.


pli: Araññaṁ nāma


pli: yaṁ manussānaṁ pariggahitaṁ hoti, taṁ araññaṁ.


pli: Araññaṭṭhaṁ nāma


pli: bhaṇḍaṁ araññe catūhi ṭhānehi nikkhittaṁ hoti— bhūmaṭṭhaṁ, thalaṭṭhaṁ, ākāsaṭṭhaṁ, vehāsaṭṭhaṁ.


pli: Araññaṭṭhaṁ bhaṇḍaṁ avaharissāmīti theyyacitto dutiyaṁ vā pariyesati gacchati vā, āpatti dukkaṭassa.


pli: Tattha jātakaṁ kaṭṭhaṁ vā lataṁ vā tiṇaṁ vā pañcamāsakaṁ vā atirekapañcamāsakaṁ vā agghanakaṁ theyyacitto āmasati, āpatti dukkaṭassa.


pli: Udakaṁ nāma


pli: bhājanagataṁ vā hoti pokkharaṇiyā vā taḷāke vā.


pli: Theyyacitto āmasati, āpatti dukkaṭassa.


pli: Phandāpeti, āpatti thullaccayassa.


pli: Attano bhājanaṁ pavesetvā pañcamāsakaṁ vā atirekapañcamāsakaṁ vā agghanakaṁ udakaṁ theyyacitto āmasati, āpatti dukkaṭassa.


pli: Attano bhājanagataṁ karoti, āpatti pārājikassa.


pli: Mariyādaṁ bhindati, āpatti dukkaṭassa.


pli: Mariyādaṁ bhinditvā pañcamāsakaṁ vā atirekapañcamāsakaṁ vā agghanakaṁ udakaṁ nikkhāmeti, āpatti pārājikassa.


pli: Atirekamāsakaṁ vā ūnapañcamāsakaṁ vā agghanakaṁ udakaṁ nikkhāmeti, āpatti thullaccayassa.


pli: Māsakaṁ vā ūnamāsakaṁ vā agghanakaṁ udakaṁ nikkhāmeti, āpatti dukkaṭassa.


pli: Dantapoṇaṁ nāma


pli: chinnaṁ vā acchinnaṁ vā.


pli: Pañcamāsakaṁ vā atirekapañcamāsakaṁ vā agghanakaṁ theyyacitto āmasati, āpatti dukkaṭassa.


pli: Ṭhānā cāveti, āpatti pārājikassa.


pli: Vanappati nāma


pli: yo manussānaṁ pariggahito hoti rukkho paribhogo.


pli: Theyyacitto chindati, pahāre pahāre āpatti dukkaṭassa.


pli: Ekaṁ pahāraṁ anāgate, āpatti thullaccayassa.


pli: Tasmiṁ pahāre āgate, āpatti pārājikassa.


pli: Haraṇakaṁ nāma


pli: aññassa haraṇakaṁ bhaṇḍaṁ.


pli: Theyyacitto āmasati, āpatti dukkaṭassa.


pli: Phandāpeti, āpatti thullaccayassa.


pli: Sahabhaṇḍahārakaṁ padasā nessāmīti paṭhamaṁ pādaṁ saṅkāmeti, āpatti thullaccayassa.


pli: Dutiyaṁ pādaṁ saṅkāmeti, āpatti pārājikassa.


pli: Patitaṁ bhaṇḍaṁ gahessāmīti pātāpeti, āpatti dukkaṭassa.


pli: Patitaṁ bhaṇḍaṁ pañcamāsakaṁ vā atirekapañcamāsakaṁ vā agghanakaṁ theyyacitto āmasati, āpatti dukkaṭassa.


pli: Upanidhi nāma


pli: upanikkhittaṁ bhaṇḍaṁ.


pli: Dehi me bhaṇḍanti vuccamāno nāhaṁ gaṇhāmīti bhaṇati, āpatti dukkaṭassa.


pli: Sāmikassa vimatiṁ uppādeti, āpatti thullaccayassa.


pli: Sāmiko na mayhaṁ dassatīti dhuraṁ nikkhipati, āpatti pārājikassa.


pli: Dhammaṁ caranto sāmikaṁ parājeti, āpatti pārājikassa.


pli: Dhammaṁ caranto parajjati, āpatti thullaccayassa.


pli: Suṅkaghātaṁ nāma


pli: raññā ṭhapitaṁ hoti pabbatakhaṇḍe vā nadītitthe vā gāmadvāre vā—


pli: “atra paviṭṭhassa suṅkaṁ gaṇhantū”ti.


pli: Tatra pavisitvā rājaggaṁ bhaṇḍaṁ pañcamāsakaṁ vā atirekapañcamāsakaṁ vā agghanakaṁ theyyacitto āmasati, āpatti dukkaṭassa.


pli: Paṭhamaṁ pādaṁ suṅkaghātaṁ atikkāmeti, āpatti thullaccayassa.


pli: Dutiyaṁ pādaṁ atikkāmeti, āpatti pārājikassa.


pli: Antosuṅkaghāte ṭhito bahisuṅkaghātaṁ pāteti, āpatti pārājikassa.


pli: Suṅkaṁ pariharati, āpatti dukkaṭassa.


pli: Pāṇo nāma


pli: manussapāṇo vuccati.


pli: Theyyacitto āmasati, āpatti dukkaṭassa.


pli: Phandāpeti, āpatti thullaccayassa.


pli: Ṭhānā cāveti, āpatti pārājikassa.


pli: Padasā nessāmīti paṭhamaṁ pādaṁ saṅkāmeti, āpatti thullaccayassa.


pli: Dutiyaṁ pādaṁ saṅkāmeti, āpatti pārājikassa.


pli: Apadaṁ nāma


pli: ahi macchā.


pli: Pañcamāsakaṁ vā atirekapañcamāsakaṁ vā agghanakaṁ theyyacitto āmasati, āpatti dukkaṭassa.


pli: Dvipadaṁ nāma


pli: manussā, pakkhajātā.


pli: Catuppadaṁ nāma—


pli: hatthī assā oṭṭhā goṇā gadrabhā pasukā.


pli: Dutiyaṁ pādaṁ saṅkāmeti, āpatti thullaccayassa.


pli: Tatiyaṁ pādaṁ saṅkāmeti, āpatti thullaccayassa.


pli: Catutthaṁ pādaṁ saṅkāmeti, āpatti pārājikassa.


pli: Bahuppadaṁ nāma—


pli: vicchikā satapadī uccāliṅgapāṇakā.


pli: Padasā nessāmīti saṅkāmeti, pade pade āpatti thullaccayassa.


pli: Pacchimaṁ pādaṁ saṅkāmeti, āpatti pārājikassa.


pli: Ocarako nāma


pli: bhaṇḍaṁ ocaritvā


pli: ācikkhati—“itthannāmaṁ bhaṇḍaṁ avaharā”ti, āpatti dukkaṭassa.


pli: So taṁ bhaṇḍaṁ avaharati, āpatti ubhinnaṁ pārājikassa.


pli: Oṇirakkho nāma


pli: āhaṭaṁ bhaṇḍaṁ gopento


pli: pañcamāsakaṁ vā atirekapañcamāsakaṁ vā agghanakaṁ theyyacitto āmasati, āpatti dukkaṭassa.


pli: Phandāpeti, āpatti thullaccayassa.


pli: Ṭhānā cāveti, āpatti pārājikassa.


pli: Saṁvidāvahāro nāma


pli: sambahulā saṁvidahitvā


pli: eko bhaṇḍaṁ avaharati, āpatti sabbesaṁ pārājikassa.


pli: Saṅketakammaṁ nāma


pli: saṅketaṁ karoti— “purebhattaṁ vā pacchābhattaṁ vā rattiṁ vā divā vā


pli: tena saṅketena taṁ bhaṇḍaṁ avaharā”ti, āpatti dukkaṭassa.


pli: Tena saṅketena taṁ bhaṇḍaṁ avaharati, āpatti ubhinnaṁ pārājikassa.


pli: Taṁ saṅketaṁ pure vā pacchā vā taṁ bhaṇḍaṁ avaharati, mūlaṭṭhassa anāpatti.


pli: Avahārakassa āpatti pārājikassa.


pli: Nimittakammaṁ nāma


pli: nimittaṁ karoti.


pli: Akkhiṁ vā nikhaṇissāmi bhamukaṁ vā ukkhipissāmi sīsaṁ vā ukkhipissāmi, tena nimittena taṁ bhaṇḍaṁ avaharāti, āpatti dukkaṭassa.


pli: Tena nimittena taṁ bhaṇḍaṁ avaharati, āpatti ubhinnaṁ pārājikassa.


pli: Taṁ nimittaṁ pure vā pacchā vā taṁ bhaṇḍaṁ avaharati, mūlaṭṭhassa anāpatti.


pli: Bhikkhu bhikkhuṁ āṇāpeti—


pli: “itthannāmaṁ bhaṇḍaṁ avaharā”ti, āpatti dukkaṭassa.


pli: So taṁ maññamāno taṁ avaharati, āpatti ubhinnaṁ pārājikassa.


pli: So taṁ maññamāno aññaṁ avaharati,


pli: mūlaṭṭhassa anāpatti.


pli: So aññaṁ maññamāno taṁ avaharati,


pli: āpatti ubhinnaṁ pārājikassa.


pli: So aññaṁ maññamāno aññaṁ avaharati,


pli: “itthannāmassa pāvada—‘itthannāmo itthannāmassa pāvadatu—itthannāmo itthannāmaṁ bhaṇḍaṁ avaharatū’”ti,


pli: āpatti dukkaṭassa.


pli: So itarassa āroceti, āpatti dukkaṭassa.


pli: Avahārako paṭiggaṇhāti, mūlaṭṭhassa āpatti thullaccayassa.


pli: So taṁ bhaṇḍaṁ avaharati, āpatti sabbesaṁ pārājikassa.


pli: So aññaṁ āṇāpeti, āpatti dukkaṭassa.


pli: Avahārako paṭiggaṇhāti, āpatti dukkaṭassa.


pli: So taṁ bhaṇḍaṁ avaharati, mūlaṭṭhassa anāpatti.


pli: Āṇāpakassa ca avahārakassa ca āpatti pārājikassa.


pli: Bhikkhu bhikkhuṁ āṇāpeti—


pli: “itthannāmaṁ bhaṇḍaṁ avaharā”ti,


pli: So gantvā puna paccāgacchati—


pli: “nāhaṁ sakkomi taṁ bhaṇḍaṁ avaharitun”ti.


pli: So puna āṇāpeti—


pli: “yadā sakkosi tadā taṁ bhaṇḍaṁ avaharā”ti,


pli: So taṁ bhaṇḍaṁ avaharati,


pli: āpatti ubhinnaṁ pārājikassa.


pli: So āṇāpetvā vippaṭisārī na sāveti—


pli: “mā avaharī”ti.


pli: āpatti dukkaṭassa.


pli: So āṇāpetvā vippaṭisārī sāveti—


pli: So “āṇatto ahaṁ tayā”ti, taṁ bhaṇḍaṁ avaharati,


pli: mūlaṭṭhassa anāpatti.


pli: Avahārakassa āpatti pārājikassa.


pli: So “sādhū”ti?


pli: Oramati, ubhinnaṁ anāpatti.


pli: Pañcahi ākārehi adinnaṁ ādiyantassa āpatti pārājikassa—


pli: parapariggahitañca hoti,


pli: parapariggahitasaññī ca,


pli: garuko ca hoti parikkhāro, pañcamāsako vā atirekapañcamāsako vā,.


pli: theyyacittañca paccupaṭṭhitaṁ hoti.


pli: Āmasati, āpatti dukkaṭassa.


pli: Phandāpeti, āpatti thullaccayassa.


pli: Ṭhānā cāveti, āpatti pārājikassa.


pli: Pañcahi ākārehi adinnaṁ ādiyantassa āpatti thullaccayassa—


pli: lahuko ca hoti parikkhāro, atirekamāsako vā ūnapañcamāsako vā,


pli: Phandāpeti, āpatti dukkaṭassa.


pli: Ṭhānā cāveti, āpatti thullaccayassa.


pli: Pañcahi ākārehi adinnaṁ ādiyantassa āpatti dukkaṭassa.


pli: Parapariggahitañca hoti,


pli: lahuko ca hoti parikkhāro, māsako vā ūnamāsako vā,


pli: Ṭhānā cāveti, āpatti dukkaṭassa.


pli: Chahi ākārehi adinnaṁ ādiyantassa āpatti pārājikassa.


pli: Na ca sakasaññī,


pli: na ca vissāsaggāhī,


pli: na ca tāvakālikaṁ,


pli: garuko ca hoti parikkhāro, pañcamāsako vā atirekapañcamāsako vā,


pli: theyyacittañca paccupaṭṭhitaṁ hoti.


pli: Āmasati, āpatti dukkaṭassa.


pli: Phandāpeti, āpatti thullaccayassa.


pli: Ṭhānā cāveti, āpatti pārājikassa.


pli: Chahi ākārehi adinnaṁ ādiyantassa āpatti thullaccayassa.


pli: lahuko ca hoti parikkhāro atirekamāsako vā ūnapañcamāsako vā,


pli: Phandāpeti, āpatti dukkaṭassa.


pli: Ṭhānā cāveti, āpatti thullaccayassa.


pli: Chahi ākārehi adinnaṁ ādiyantassa āpatti dukkaṭassa.


pli: Pañcahi ākārehi adinnaṁ ādiyantassa āpatti dukkaṭassa.


pli: Na ca parapariggahitaṁ hoti,


pli: parapariggahitasaññī ca,


pli: Ṭhānā cāveti, āpatti dukkaṭassa.


pli: lahuko ca hoti parikkhāro, atirekamāsako vā ūnapañcamāsako vā,


pli: lahuko ca hoti parikkhāro, māsako vā ūnamāsako vā,


pli: Anāpatti—


pli: sasaññissa,


pli: vissāsaggāhe,


pli: tāvakālike,


pli: petapariggahe,


pli: tiracchānagatapariggahe,


pli: paṁsukūlasaññissa,


pli: ummattakassa,


pli: khittacittassa


pli: vedanāṭṭassa


pli: ādikammikassāti.


pli: 2.1. Vinītavatthuuddānagāthā


pli: Rajakehi pañca akkhātā,


pli: caturo attharaṇehi ca;


pli: Andhakārena ve pañca,


pli: pañca hāraṇakena ca.


pli: Niruttiyā pañca akkhātā,


pli: vātehi apare duve;


pli: Asambhinne kusāpāto,


pli: jantaggena sahā dasa.


pli: Vighāsehi pañca akkhātā,


pli: pañca ceva amūlakā;


pli: Dubbhikkhe kuramaṁsañca,


pli: pūvasakkhalimodakā.


pli: Chaparikkhārathavikā,


pli: bhisivaṁsā na nikkhame;


pli: Khādanīyañca vissāsaṁ,


pli: sasaññāyapare duve.


pli: Satta nāvaharāmāti,


pli: satta ceva avāharuṁ;


pli: Saṅghassa avaharuṁ satta,


pli: pupphehi apare duve.


pli: Tayo ca vuttavādino,


pli: maṇi tīṇi atikkame;


pli: Sūkarā ca migā macchā,


pli: yānañcāpi pavattayi.


pli: Duve pesī duve dārū,


pli: paṁsukūlaṁ duve dakā;


pli: Anupubbavidhānena,


pli: tadañño na paripūrayi.


pli: Sāvatthiyā caturo muṭṭhī,


pli: dve vighāsā duve tiṇā;


pli: Saṅghassa bhājayuṁ satta,


pli: satta ceva assāmikā.


pli: Dārudakā mattikā dve tiṇāni,


pli: Saṅghassa satta avahāsi seyyaṁ;


pli: Sassāmikaṁ na cāpi nīhareyya,


pli: Hareyya sassāmikaṁ tāvakālikaṁ.


pli: Campā rājagahe ceva,


pli: vesāliyā ca ajjuko;


pli: Bārāṇasī ca kosambī,


pli: sāgalā daḷhikena cāti.


pli: 2.2. Vinītavatthu


pli: Tena kho pana samayena chabbaggiyā bhikkhū rajakattharaṇaṁ gantvā rajakabhaṇḍikaṁ avahariṁsu.


pli: Tesaṁ kukkuccaṁ ahosi—


pli: “bhagavatā sikkhāpadaṁ paññattaṁ.


pli: Kacci nu kho mayaṁ pārājikaṁ āpattiṁ āpannā”ti.


pli: Bhagavato etamatthaṁ ārocesuṁ.


pli: “Āpattiṁ tumhe, bhikkhave, āpannā pārājikan”ti.


pli: Tena kho pana samayena aññataro bhikkhu rajakattharaṇaṁ gantvā mahagghaṁ dussaṁ passitvā theyyacittaṁ uppādesi.


pli: Tassa kukkuccaṁ ahosi—


pli: “bhagavatā sikkhāpadaṁ paññattaṁ,


pli: kacci nu kho ahaṁ pārājikaṁ āpattiṁ āpanno”ti?


pli: Bhagavato etamatthaṁ ārocesi.


pli: “Anāpatti, bhikkhu, cittuppāde”ti.


pli: Tena kho pana samayena aññataro bhikkhu rajakattharaṇaṁ gantvā mahagghaṁ dussaṁ passitvā theyyacitto āmasi.


pli: Tassa kukkuccaṁ ahosi …pe…


pli: “anāpatti, bhikkhu, pārājikassa.


pli: Āpatti dukkaṭassā”ti.


pli: Tena kho pana samayena aññataro bhikkhu rajakattharaṇaṁ gantvā mahagghaṁ dussaṁ passitvā theyyacitto phandāpesi.


pli: Āpatti thullaccayassā”ti.


pli: Tena kho pana samayena aññataro bhikkhu rajakattharaṇaṁ gantvā mahagghaṁ dussaṁ passitvā theyyacitto ṭhānā cāvesi.


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro piṇḍacāriko bhikkhu mahagghaṁ uttarattharaṇaṁ passitvā theyyacittaṁ uppādesi …pe…


pli: theyyacitto āmasi …pe…


pli: theyyacitto phandāpesi …pe…


pli: theyyacitto ṭhānā cāvesi.


pli: Tena kho pana samayena aññataro bhikkhu divā bhaṇḍaṁ passitvā nimittaṁ akāsi—


pli: “rattiṁ avaharissāmī”ti.


pli: So taṁ maññamāno taṁ avahari …pe…


pli: taṁ maññamāno aññaṁ avahari …pe…


pli: aññaṁ maññamāno taṁ avahari …pe…


pli: aññaṁ maññamāno aññaṁ avahari.


pli: Tassa kukkuccaṁ ahosi …pe…


pli: So taṁ maññamāno attano bhaṇḍaṁ avahari.


pli: “anāpatti, bhikkhu, pārājikassa.


pli: Āpatti dukkaṭassā”ti.


pli: Tena kho pana samayena aññataro bhikkhu aññassa bhaṇḍaṁ haranto sīse bhāraṁ theyyacitto āmasi …pe…


pli: theyyacitto khandhaṁ oropesi …pe…


pli: khandhe bhāraṁ theyyacitto āmasi …pe…


pli: theyyacitto kaṭiṁ oropesi …pe…


pli: kaṭiyā bhāraṁ theyyacitto āmasi …pe…


pli: theyyacitto phandāpesi …pe…


pli: theyyacitto hatthena aggahesi …pe…


pli: hatthe bhāraṁ theyyacitto bhūmiyaṁ nikkhipi …pe…


pli: theyyacitto bhūmito aggahesi.


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro bhikkhu ajjhokāse cīvaraṁ pattharitvā vihāraṁ pāvisi.


pli: Aññataro bhikkhu— “māyidaṁ cīvaraṁ nassī”ti, paṭisāmesi.


pli: So nikkhamitvā taṁ bhikkhuṁ pucchi— “āvuso, mayhaṁ cīvaraṁ kena avahaṭan”ti?


pli: So evamāha— “mayā avahaṭan”ti.


pli: “So taṁ ādiyi, assamaṇosi tvan”ti.


pli: Tassa kukkuccaṁ ahosi …pe….


pli: Bhagavato etamatthaṁ ārocesi.


pli: “Kiṁcitto tvaṁ, bhikkhū”ti?


pli: “Niruttipatho ahaṁ, bhagavā”ti.


pli: “Anāpatti, bhikkhu, niruttipathe”ti.


pli: Tena kho pana samayena aññataro bhikkhu pīṭhe cīvaraṁ nikkhipitvā.


pli: Pīṭhe nisīdanaṁ nikkhipitvā …


pli: heṭṭhāpīṭhe pattaṁ nikkhipitvā vihāraṁ pāvisi.


pli: Aññataro bhikkhu— “māyaṁ patto nassī”ti paṭisāmesi.


pli: So nikkhamitvā taṁ bhikkhuṁ pucchi— “āvuso, mayhaṁ patto kena avahaṭo”ti?


pli: So evamāha— “mayā avahaṭo”ti.


pli: So taṁ ādiyi, “assamaṇosi tvan”ti.


pli: Tassa kukkuccaṁ ahosi …pe…


pli: “anāpatti, bhikkhu, niruttipathe”ti.


pli: Tena kho pana samayena aññatarā bhikkhunī vatiyā cīvaraṁ pattharitvā vihāraṁ pāvisi.


pli: Aññatarā bhikkhunī— “māyidaṁ cīvaraṁ nassī”ti paṭisāmesi.


pli: Sā nikkhamitvā taṁ bhikkhuniṁ pucchi—


pli: “ayye, mayhaṁ cīvaraṁ kena avahaṭan”ti?


pli: Sā evamāha— “mayā avahaṭan”ti.


pli: “Sā taṁ ādiyi, assamaṇīsi tvan”ti.


pli: Tassā kukkuccaṁ ahosi …pe….


pli: Atha kho sā bhikkhunī bhikkhunīnaṁ etamatthaṁ ārocesi.


pli: Bhikkhuniyo bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ …pe…


pli: “anāpatti, bhikkhave, niruttipathe”ti.


pli: Tena kho pana samayena aññataro bhikkhu vātamaṇḍalikāya ukkhittaṁ sāṭakaṁ passitvā sāmikānaṁ dassāmīti, aggahesi.


pli: Sāmikā taṁ bhikkhuṁ codesuṁ—


pli: “assamaṇosi tvan”ti.


pli: “kiṁcitto tvaṁ, bhikkhū”ti?


pli: “Atheyyacitto ahaṁ, bhagavā”ti.


pli: “Anāpatti, bhikkhu, atheyyacittassā”ti.


pli: Tena kho pana samayena aññataro bhikkhu vātamaṇḍalikāya ukkhittaṁ veṭhanaṁ passitvā—


pli: “pure sāmikā passantī”ti theyyacitto aggahesi.


pli: Tassa kukkuccaṁ ahosi …pe…


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro bhikkhu susānaṁ gantvā abhinne sarīre paṁsukūlaṁ aggahesi.


pli: Tasmiñca sarīre peto adhivattho hoti.


pli: Atha kho so peto taṁ bhikkhuṁ etadavoca—


pli: “mā, bhante, mayhaṁ sāṭakaṁ aggahesī”ti.


pli: So bhikkhu anādiyanto agamāsi.


pli: Atha kho taṁ sarīraṁ uṭṭhahitvā tassa bhikkhuno piṭṭhito piṭṭhito anubandhi.


pli: Atha kho so bhikkhu vihāraṁ pavisitvā dvāraṁ thakesi.


pli: Atha kho taṁ sarīraṁ tattheva paripati.


pli: “anāpatti, bhikkhu, pārājikassa.


pli: Na ca, bhikkhave, abhinne sarīre paṁsukūlaṁ gahetabbaṁ.


pli: Yo gaṇheyya, āpatti dukkaṭassā”ti.


pli: Tena kho pana samayena aññataro bhikkhu saṅghassa cīvare bhājīyamāne theyyacitto kusaṁ saṅkāmetvā cīvaraṁ aggahesi.


pli: Tena kho pana samayena āyasmā ānando jantāghare aññatarassa bhikkhuno antaravāsakaṁ attano maññamāno nivāsesi.


pli: Atha kho so bhikkhu āyasmantaṁ ānandaṁ etadavoca—


pli: “kissa me tvaṁ, āvuso ānanda, antaravāsakaṁ nivāsesī”ti?


pli: “Sakasaññī ahaṁ, āvuso”ti.


pli: Bhagavato etamatthaṁ ārocesuṁ.


pli: “Anāpatti, bhikkhave, sakasaññissā”ti.


pli: Tena kho pana samayena sambahulā bhikkhū gijjhakūṭā pabbatā orohantā sīhavighāsaṁ passitvā pacāpetvā paribhuñjiṁsu.


pli: Tesaṁ kukkuccaṁ ahosi …pe…


pli: “anāpatti, bhikkhave, sīhavighāse”ti.


pli: Tena kho pana samayena sambahulā bhikkhū gijjhakūṭā pabbatā orohantā byagghavighāsaṁ passitvā …


pli: dīpivighāsaṁ passitvā …


pli: taracchavighāsaṁ passitvā …


pli: kokavighāsaṁ passitvā pacāpetvā paribhuñjiṁsu.


pli: Tena kho pana samayena aññataro bhikkhu saṅghassa odane bhājīyamāne—


pli: “aparassa bhāgaṁ dehī”ti amūlakaṁ aggahesi.


pli: Tassa kukkuccaṁ ahosi …pe…


pli: “anāpatti, bhikkhu, pārājikassa.


pli: Tena kho pana samayena aññataro bhikkhu saṅghassa khādanīye bhājīyamāne …


pli: saṅghassa pūve bhājīyamāne …


pli: saṅghassa ucchumhi bhājīyamāne …


pli: saṅghassa timbarūsake bhājīyamāne—


pli: Tassa kukkuccaṁ ahosi …pe….


pli: “Anāpatti, bhikkhu, pārājikassa.


pli: Tena kho pana samayena aññataro bhikkhu dubbhikkhe odanīyagharaṁ pavisitvā pattapūraṁ odanaṁ theyyacitto avahari.


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro bhikkhu dubbhikkhe sūnagharaṁ pavisitvā pattapūraṁ maṁsaṁ theyyacitto avahari.


pli: Tena kho pana samayena aññataro bhikkhu dubbhikkhe pūvagharaṁ pavisitvā pattapūraṁ pūvaṁ theyyacitto avahari …pe…


pli: pattapūrā sakkhaliyo theyyacitto avahari …pe…


pli: pattapūre modake theyyacitto avahari.


pli: Tena kho pana samayena aññataro bhikkhu divā parikkhāraṁ passitvā nimittaṁ akāsi—


pli: “rattiṁ avaharissāmī”ti.


pli: So taṁ maññamāno taṁ avahari …pe…


pli: taṁ maññamāno aññaṁ avahari …pe…


pli: aññaṁ maññamāno taṁ avahari …pe…


pli: aññaṁ maññamāno aññaṁ avahari.


pli: Tassa kukkuccaṁ ahosi …pe…


pli: So taṁ maññamāno attano parikkhāraṁ avahari.


pli: “anāpatti, bhikkhu, pārājikassa.


pli: Āpatti dukkaṭassā”ti.


pli: Tena kho pana samayena aññataro bhikkhu pīṭhe thavikaṁ passitvā—


pli: “ito gaṇhanto pārājiko bhavissāmī”ti saha pīṭhakena saṅkāmetvā aggahesi.


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro bhikkhu saṅghassa bhisiṁ theyyacitto avahari.


pli: Tena kho pana samayena aññataro bhikkhu cīvaravaṁse cīvaraṁ theyyacitto avahari.


pli: Tena kho pana samayena aññataro bhikkhu vihāre cīvaraṁ avaharitvā—


pli: “ito nikkhamanto pārājiko bhavissāmī”ti vihārā na nikkhami …pe…


pli: bhagavato etamatthaṁ ārocesuṁ.


pli: “Nikkhami vā so, bhikkhave, moghapuriso na vā nikkhami, āpatti pārājikassā”ti.


pli: Tena kho pana samayena dve bhikkhū sahāyakā honti.


pli: Eko bhikkhu gāmaṁ piṇḍāya pāvisi.


pli: Dutiyo bhikkhu saṅghassa khādanīye bhājīyamāne sahāyakassa bhāgaṁ gahetvā.


pli: tassa vissasanto paribhuñji.


pli: So jānitvā taṁ codesi—


pli: “assamaṇosi tvan”ti.


pli: Tassa kukkuccaṁ ahosi …pe…


pli: “kiṁcitto tvaṁ, bhikkhū”ti?


pli: “Vissāsaggāho ahaṁ, bhagavā”ti.


pli: “Anāpatti, bhikkhu, vissāsaggāhe”ti.


pli: Tena kho pana samayena sambahulā bhikkhū cīvarakammaṁ karonti.


pli: Saṅghassa khādanīye bhājīyamāne sabbesaṁ paṭivisā āharitvā upanikkhittā honti.


pli: Aññataro bhikkhu aññatarassa bhikkhuno paṭivisaṁ attano maññamāno paribhuñji.


pli: “Sakasaññī ahaṁ, bhagavā”ti.


pli: “Anāpatti, bhikkhu, sakasaññissā”ti.


pli: Saṅghassa khādanīye bhājīyamāne aññatarassa bhikkhuno pattena aññatarassa bhikkhuno paṭiviso āharitvā upanikkhitto hoti.


pli: Pattasāmiko bhikkhu attano maññamāno paribhuñji.


pli: “anāpatti, bhikkhu, sakasaññissā”ti.


pli: Tena kho pana samayena ambacorakā ambaṁ pātetvā bhaṇḍikaṁ ādāya agamaṁsu.


pli: Sāmikā te corake anubandhiṁsu.


pli: Corakā sāmike passitvā bhaṇḍikaṁ pātetvā palāyiṁsu.


pli: Bhikkhū paṁsukūlasaññino paṭiggahāpetvā paribhuñjiṁsu.


pli: Sāmikā te bhikkhū codesuṁ—


pli: “assamaṇāttha tumhe”ti.


pli: Tesaṁ kukkuccaṁ ahosi …pe…


pli: bhagavato etamatthaṁ ārocesuṁ.


pli: “Kiṁcittā tumhe, bhikkhave”ti?


pli: “Paṁsukūlasaññino mayaṁ, bhagavā”ti.


pli: Tena kho pana samayena jambucorakā …


pli: labujacorakā …


pli: panasacorakā …


pli: tālapakkacorakā …


pli: ucchucorakā …


pli: timbarūsakacorakā timbarūsake uccinitvā bhaṇḍikaṁ ādāya agamaṁsu.


pli: Bhikkhū—“pure sāmikā passantī”ti, theyyacittā paribhuñjiṁsu.


pli: “āpattiṁ tumhe, bhikkhave, āpannā pārājikan”ti.


pli: Sāmikā te corake anubandhiṁsu.


pli: Corakā sāmike passitvā bhaṇḍikaṁ pātetvā palāyiṁsu.


pli: Tena kho pana samayena aññataro bhikkhu saṅghassa ambaṁ theyyacitto avahari …


pli: saṅghassa jambuṁ …


pli: saṅghassa labujaṁ …


pli: saṅghassa panasaṁ …


pli: saṅghassa tālapakkaṁ …


pli: saṅghassa ucchuṁ …


pli: saṅghassa timbarūsakaṁ theyyacitto avahari.


pli: Tassa kukkuccaṁ ahosi …pe…


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro bhikkhu pupphārāmaṁ gantvā ocitaṁ pupphaṁ pañcamāsagghanakaṁ theyyacitto avahari.


pli: Tena kho pana samayena aññataro bhikkhu pupphārāmaṁ gantvā pupphaṁ ocinitvā pañcamāsagghanakaṁ theyyacitto avahari.


pli: Tena kho pana samayena aññataro bhikkhu gāmakaṁ gacchanto aññataraṁ bhikkhuṁ etadavoca—


pli: “āvuso, tuyhaṁ upaṭṭhākakulaṁ vutto vajjemī”ti.


pli: So gantvā ekaṁ sāṭakaṁ āharāpetvā attanā paribhuñji.


pli: So jānitvā taṁ codesi—


pli: “assamaṇosi tvan”ti.


pli: “anāpatti, bhikkhu, pārājikassa.


pli: Na ca, bhikkhave, vutto vajjemīti vattabbo.


pli: Yo vadeyya, āpatti dukkaṭassā”ti.


pli: Tena kho pana samayena aññataro bhikkhu gāmakaṁ gacchati.


pli: Aññataro bhikkhu taṁ bhikkhuṁ etadavoca—


pli: “āvuso, mayhaṁ upaṭṭhākakulaṁ vutto vajjehī”ti.


pli: So gantvā yugasāṭakaṁ āharāpetvā ekaṁ attanā paribhuñji, ekaṁ tassa bhikkhuno adāsi.


pli: Na ca, bhikkhave, vutto vajjehīti vattabbo.


pli: Sopi evamāha—


pli: “vutto vajjehī”ti.


pli: So gantvā āḷhakaṁ sappiṁ tulaṁ guḷaṁ doṇaṁ taṇḍulaṁ āharāpetvā attanā paribhuñji.


pli: Tassa kukkuccaṁ ahosi …pe…


pli: Na ca, bhikkhave, vutto vajjemīti vattabbo, na ca vutto vajjehīti vattabbo.


pli: Tena kho pana samayena aññataro puriso mahagghaṁ maṇiṁ ādāya aññatarena bhikkhunā saddhiṁ addhānamaggappaṭipanno hoti.


pli: Atha kho so puriso suṅkaṭṭhānaṁ passitvā tassa bhikkhuno ajānantassa thavikāya maṇiṁ pakkhipitvā suṅkaṭṭhānaṁ atikkamitvā aggahesi.


pli: “kiṁcitto tvaṁ, bhikkhū”ti?


pli: “Nāhaṁ, bhagavā, jānāmī”ti.


pli: “Anāpatti, bhikkhu, ajānantassā”ti.


pli: Atha kho so puriso suṅkaṭṭhānaṁ passitvā gilānālayaṁ karitvā attano bhaṇḍikaṁ tassa bhikkhuno adāsi.


pli: Atha kho so puriso suṅkaṭṭhānaṁ atikkamitvā taṁ bhikkhuṁ etadavoca—


pli: “āhara me, bhante, bhaṇḍikaṁ; nāhaṁ akallako”ti.


pli: “Kissa pana tvaṁ, āvuso, evarūpaṁ akāsī”ti?


pli: Atha kho so puriso tassa bhikkhuno etamatthaṁ ārocesi.


pli: Tena kho pana samayena aññataro bhikkhu satthena saddhiṁ addhānamaggappaṭipanno hoti.


pli: Aññataro puriso taṁ bhikkhuṁ āmisena upalāpetvā suṅkaṭṭhānaṁ passitvā mahagghaṁ maṇiṁ tassa bhikkhuno adāsi—


pli: “imaṁ, bhante, maṇiṁ suṅkaṭṭhānaṁ atikkāmehī”ti.


pli: Atha kho so bhikkhu taṁ maṇiṁ suṅkaṭṭhānaṁ atikkāmesi.


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro bhikkhu pāse bandhaṁ sūkaraṁ kāruññena muñci.


pli: Tassa kukkuccaṁ ahosi …pe…


pli: “Kāruññādhippāyo ahaṁ, bhagavā”ti.


pli: Tena kho pana samayena aññataro bhikkhu pāse bandhaṁ sūkaraṁ—


pli: “pure sāmikā passantī”ti, theyyacitto muñci.


pli: Tena kho pana samayena aññataro bhikkhu pāse bandhaṁ migaṁ kāruññena muñci …


pli: pāse bandhaṁ migaṁ—


pli: “pure sāmikā passantī”ti, theyyacitto muñci …


pli: kumine bandhe macche kāruññena muñci …


pli: kumine bandhe macche—


pli: “pure sāmikā passantī”ti theyyacitto muñci.


pli: Tena kho pana samayena aññataro bhikkhu yāne bhaṇḍaṁ passitvā—


pli: “ito gaṇhanto pārājiko bhavissāmī”ti,


pli: atikkamitvā pavaṭṭetvā aggahesi.


pli: Tena kho pana samayena aññataro bhikkhu kulalena ukkhittaṁ maṁsapesiṁ—


pli: “sāmikānaṁ dassāmī”ti aggahesi.


pli: Sāmikā taṁ bhikkhuṁ codesuṁ—


pli: “assamaṇosi tvan”ti.


pli: Tassa kukkuccaṁ ahosi …pe…


pli: “anāpatti, bhikkhu, atheyyacittassā”ti.


pli: “pure sāmikā passantī”ti, theyyacitto aggahesi.


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena manussā uḷumpaṁ bandhitvā aciravatiyā nadiyā osārenti.


pli: Bandhane chinne kaṭṭhāni vippakiṇṇāni agamaṁsu.


pli: Bhikkhū paṁsukūlasaññino uttāresuṁ.


pli: Sāmikā te bhikkhū codesuṁ—


pli: “assamaṇāttha tumhe”ti.


pli: Tesaṁ kukkuccaṁ ahosi …pe…


pli: Bhikkhū—“pure sāmikā passantī”ti, theyyacittā uttāresuṁ.


pli: “āpattiṁ tumhe, bhikkhave, āpannā pārājikan”ti.


pli: Tena kho pana samayena aññataro gopālako rukkhe sāṭakaṁ ālaggetvā uccāraṁ agamāsi.


pli: Aññataro bhikkhu paṁsukūlasaññī aggahesi.


pli: Atha kho so gopālako taṁ bhikkhuṁ codesi—


pli: Tena kho pana samayena aññatarassa bhikkhuno nadiṁ tarantassa rajakānaṁ hatthato muttaṁ sāṭakaṁ pāde laggaṁ hoti.


pli: So bhikkhu—“sāmikānaṁ dassāmī”ti aggahesi.


pli: Sāmikā taṁ bhikkhuṁ codesuṁ—


pli: “assamaṇosi tvan”ti.


pli: Tassa kukkuccaṁ ahosi …pe…


pli: “anāpatti, bhikkhu, atheyyacittassā”ti.


pli: So bhikkhu—“pure sāmikā passantī”ti, theyyacitto aggahesi.


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro bhikkhu sappikumbhiṁ passitvā thokaṁ thokaṁ paribhuñji.


pli: “anāpatti, bhikkhu, pārājikassa;


pli: āpatti dukkaṭassā”ti.


pli: Tena kho pana samayena sambahulā bhikkhū saṁvidahitvā agamaṁsu—


pli: “bhaṇḍaṁ avaharissāmā”ti.


pli: Eko bhaṇḍaṁ avahari.


pli: Te evamāhaṁsu—


pli: “na mayaṁ pārājikā.


pli: Yo avahaṭo so pārājiko”ti.


pli: Bhagavato etamatthaṁ ārocesuṁ …


pli: “āpattiṁ tumhe, bhikkhave, āpannā pārājikan”ti.


pli: Tena kho pana samayena sambahulā bhikkhū saṁvidahitvā bhaṇḍaṁ avaharitvā bhājesuṁ.


pli: Tehi bhājīyamāne ekamekassa paṭiviso na pañcamāsako pūri.


pli: “na mayaṁ pārājikā”ti.


pli: Bhagavato etamatthaṁ ārocesuṁ.


pli: “Āpattiṁ tumhe, bhikkhave, āpannā pārājikan”ti.


pli: Tena kho pana samayena aññataro bhikkhu sāvatthiyaṁ dubbhikkhe āpaṇikassa taṇḍulamuṭṭhiṁ theyyacitto avahari.


pli: Tassa kukkuccaṁ ahosi …pe…


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro bhikkhu sāvatthiyaṁ dubbhikkhe āpaṇikassa muggamuṭṭhiṁ …


pli: māsamuṭṭhiṁ …


pli: tilamuṭṭhiṁ theyyacitto avahari.


pli: Tena kho pana samayena sāvatthiyaṁ andhavane corakā gāviṁ hantvā maṁsaṁ khāditvā sesakaṁ paṭisāmetvā agamaṁsu.


pli: Bhikkhū paṁsukūlasaññino paṭiggahāpetvā paribhuñjiṁsu.


pli: Corakā te bhikkhū codesuṁ—


pli: “assamaṇāttha tumhe”ti.


pli: Tesaṁ kukkuccaṁ ahosi …pe…


pli: Tena kho pana samayena sāvatthiyaṁ andhavane corakā sūkaraṁ hantvā maṁsaṁ khāditvā sesakaṁ paṭisāmetvā agamaṁsu.


pli: Tena kho pana samayena aññataro bhikkhu tiṇakkhettaṁ gantvā lūtaṁ tiṇaṁ pañcamāsagghanakaṁ theyyacitto avahari.


pli: Tena kho pana samayena aññataro bhikkhu tiṇakkhettaṁ gantvā tiṇaṁ lāyitvā pañcamāsagghanakaṁ theyyacitto avahari.


pli: Tena kho pana samayena āgantukā bhikkhū saṅghassa ambaṁ bhājāpetvā paribhuñjiṁsu.


pli: Āvāsikā bhikkhū te bhikkhū codesuṁ—


pli: bhagavato etamatthaṁ ārocesuṁ.


pli: “Kiṁcittā tumhe, bhikkhave”ti?


pli: “Paribhogatthāya mayaṁ, bhagavā”ti.


pli: Tena kho pana samayena āgantukā bhikkhū saṅghassa jambuṁ …


pli: saṅghassa labujaṁ …


pli: saṅghassa panasaṁ …


pli: saṅghassa tālapakkaṁ …


pli: saṅghassa ucchuṁ …


pli: saṅghassa timbarūsakaṁ bhājāpetvā paribhuñjiṁsu.


pli: Tena kho pana samayena ambapālakā bhikkhūnaṁ ambaphalaṁ denti.


pli: Bhikkhū—“gopetuṁ ime issarā, nayime dātun”ti,


pli: kukkuccāyantā na paṭiggaṇhanti.


pli: Bhagavato etamatthaṁ ārocesuṁ.


pli: “Anāpatti, bhikkhave, gopakassa dāne”ti.


pli: Tena kho pana samayena jambupālakā …


pli: labujapālakā …


pli: panasapālakā …


pli: tālapakkapālakā …


pli: ucchupālakā …


pli: timbarūsakapālakā bhikkhūnaṁ timbarūsakaṁ denti.


pli: Tena kho pana samayena aññataro bhikkhu saṅghassa dāruṁ tāvakālikaṁ haritvā attano vihārassa kuṭṭaṁ upatthambhesi.


pli: Bhikkhū taṁ bhikkhuṁ codesuṁ—


pli: “assamaṇosi tvan”ti.


pli: Tassa kukkuccaṁ ahosi.


pli: Bhagavato etamatthaṁ ārocesi.


pli: “Kiṁcitto tvaṁ, bhikkhū”ti?


pli: “Tāvakāliko ahaṁ, bhagavā”ti.


pli: “Anāpatti, bhikkhu, tāvakālike”ti.


pli: Tena kho pana samayena aññataro bhikkhu saṅghassa udakaṁ theyyacitto avahari …


pli: saṅghassa mattikaṁ theyyacitto avahari …


pli: saṅghassa puñjakitaṁ tiṇaṁ theyyacitto avahari …


pli: tassa kukkuccaṁ ahosi …pe…


pli: “āpattiṁ tvaṁ, bhikkhu, āpanno pārājikan”ti.


pli: Tena kho pana samayena aññataro bhikkhu saṅghassa puñjakitaṁ tiṇaṁ theyyacitto jhāpesi.


pli: Tassa kukkuccaṁ ahosi …pe…


pli: “anāpatti, bhikkhu, pārājikassa.


pli: Āpatti dukkaṭassā”ti.


pli: Tena kho pana samayena aññataro bhikkhu saṅghassa mañcaṁ theyyacitto avahari …


pli: Tena kho pana samayena aññataro bhikkhu saṅghassa pīṭhaṁ …


pli: saṅghassa bhisiṁ …


pli: saṅghassa bibbohanaṁ …


pli: saṅghassa kavāṭaṁ …


pli: saṅghassa ālokasandhiṁ …


pli: saṅghassa gopānasiṁ theyyacitto avahari …


pli: Tena kho pana samayena bhikkhū aññatarassa upāsakassa vihāraparibhogaṁ senāsanaṁ aññatra paribhuñjanti.


pli: Atha kho so upāsako ujjhāyati khiyyati vipāceti—


pli: “kathañhi nāma bhadantā aññatra paribhogaṁ aññatra paribhuñjissantī”ti.


pli: Bhagavato etamatthaṁ ārocesuṁ.


pli: “Na, bhikkhave, aññatra paribhogo aññatra paribhuñjitabbo.


pli: Yo paribhuñjeyya, āpatti dukkaṭassā”ti.


pli: Tena kho pana samayena bhikkhū uposathaggampi sannisajjampi harituṁ kukkuccāyantā chamāyaṁ nisīdanti.


pli: Gattānipi cīvarānipi paṁsukitāni honti.


pli: “Anujānāmi, bhikkhave, tāvakālikaṁ haritun”ti.


pli: Tena kho pana samayena campāyaṁ thullanandāya bhikkhuniyā antevāsinī bhikkhunī thullanandāya bhikkhuniyā upaṭṭhākakulaṁ gantvā—


pli: “ayyā icchati tekaṭulayāguṁ pātun”ti,


pli: pacāpetvā haritvā attanā paribhuñji.


pli: Sā jānitvā taṁ codesi—


pli: “assamaṇīsi tvan”ti.


pli: Tassā kukkuccaṁ ahosi …pe….


pli: Atha kho sā bhikkhunī bhikkhunīnaṁ etamatthaṁ ārocesi.


pli: Bhikkhuniyo bhikkhūnaṁ etamatthaṁ ārocesuṁ.


pli: Bhikkhū bhagavato etamatthaṁ ārocesuṁ.


pli: “Anāpatti, bhikkhave, pārājikassa;


pli: Tena kho pana samayena rājagahe thullanandāya bhikkhuniyā antevāsinī bhikkhunī thullanandāya bhikkhuniyā upaṭṭhākakulaṁ gantvā—


pli: “ayyā icchati madhugoḷakaṁ khāditun”ti,


pli: Tassā kukkuccaṁ ahosi …pe…


pli: “anāpatti, bhikkhave, pārājikassa;


pli: Tena kho pana samayena vesāliyaṁ āyasmato ajjukassa upaṭṭhākassa gahapatino dve dārakā honti— putto ca bhāgineyyo ca.


pli: Atha kho so gahapati āyasmantaṁ ajjukaṁ etadavoca—


pli: “imaṁ, bhante, okāsaṁ yo imesaṁ dvinnaṁ dārakānaṁ saddho hoti pasanno tassa ācikkheyyāsī”ti.


pli: Tena kho pana samayena tassa gahapatino bhāgineyyo saddho hoti pasanno. Atha kho āyasmā ajjuko taṁ okāsaṁ tassa dārakassa ācikkhi.


pli: So tena sāpateyyena kuṭumbañca saṇṭhapesi dānañca paṭṭhapesi.


pli: Atha kho tassa gahapatino putto āyasmantaṁ ānandaṁ etadavoca—


pli: “ko nu kho, bhante ānanda, pituno dāyajjo— putto vā bhāgineyyo vā”ti?


pli: “Putto kho, āvuso, pituno dāyajjo”ti.


pli: “Ayaṁ, bhante, ayyo ajjuko amhākaṁ sāpateyyaṁ amhākaṁ methunakassa ācikkhī”ti.


pli: “Assamaṇo, āvuso, āyasmā ajjuko”ti.


pli: Atha kho āyasmā ajjuko āyasmantaṁ ānandaṁ etadavoca—


pli: “dehi me, āvuso ānanda, vinicchayan”ti.


pli: Tena kho pana samayena āyasmā upāli āyasmato ajjukassa pakkho hoti.


pli: Atha kho āyasmā upāli āyasmantaṁ ānandaṁ etadavoca—


pli: “yo nu kho, āvuso ānanda, sāmikena ‘imaṁ okāsaṁ itthannāmassa ācikkheyyāsī’ti vutto tassa ācikkhati, kiṁ so āpajjatī”ti?


pli: “Na, bhante, kiñci āpajjati, antamaso dukkaṭamattampī”ti.


pli: “Ayaṁ, āvuso, āyasmā ajjuko sāmikena—‘imaṁ okāsaṁ itthannāmassa ācikkhā’ti vutto tassa ācikkhati;


pli: anāpatti, āvuso, āyasmato ajjukassā”ti.


pli: Tena kho pana samayena bārāṇasiyaṁ āyasmato pilindavacchassa upaṭṭhākakulaṁ corehi upaddutaṁ hoti.


pli: Dve ca dārakā nītā honti.


pli: Atha kho āyasmā pilindavaccho te dārake iddhiyā ānetvā pāsāde ṭhapesi.


pli: Manussā te dārake passitvā—


pli: āyasmante pilindavacche abhippasīdiṁsu.


pli: Bhikkhū ujjhāyanti khiyyanti vipācenti—


pli: “kathañhi nāma āyasmā pilindavaccho corehi nīte dārake ānessatī”ti.


pli: Bhagavato etamatthaṁ ārocesuṁ.


pli: “Anāpatti, bhikkhave, iddhimassa iddhivisaye”ti.


pli: Tena kho pana samayena dve bhikkhū sahāyakā honti—paṇḍuko ca kapilo ca.


pli: Eko gāmake viharati, eko kosambiyaṁ.


pli: Atha kho tassa bhikkhuno gāmakā kosambiṁ gacchantassa antarāmagge nadiṁ tarantassa sūkarikānaṁ hatthato muttā medavaṭṭi pāde laggā hoti.


pli: So bhikkhu—“sāmikānaṁ dassāmī”ti aggahesi.


pli: Sāmikā taṁ bhikkhuṁ codesuṁ—


pli: “assamaṇosi tvan”ti.


pli: Taṁ uttiṇṇaṁ gopālikā passitvā etadavoca—


pli: “ehi, bhante, methunaṁ dhammaṁ paṭisevā”ti.


pli: So—“pakatiyāpāhaṁ assamaṇo”ti tassā methunaṁ dhammaṁ paṭisevitvā


pli: kosambiṁ gantvā bhikkhūnaṁ etamatthaṁ ārocesi.


pli: Bhikkhū bhagavato etamatthaṁ ārocesuṁ.


pli: “Anāpatti, bhikkhave, adinnādāne pārājikassa;


pli: Tena kho pana samayena sāgalāyaṁ āyasmato daḷhikassa saddhivihāriko bhikkhu anabhiratiyā pīḷito āpaṇikassa veṭhanaṁ avaharitvā āyasmantaṁ daḷhikaṁ etadavoca—


pli: “assamaṇo ahaṁ, bhante, vibbhamissāmī”ti.


pli: “Kiṁ tayā, āvuso, katan”ti?


pli: So tamatthaṁ ārocesi.


pli: Āharāpetvā agghāpesi.


pli: Taṁ agghāpentaṁ na pañcamāsake agghati.


pli: “Anāpatti, āvuso, pārājikassā”ti.


pli: Dhammakathaṁ akāsi.


pli: So bhikkhu abhiramatīti.


pli: Dutiyapārājikaṁ samattaṁ.


pli: Theravāda Vinaya


pli: Mahāvibhaṅga


pli: Pārājikakaṇḍa


pli: 3. Tatiyapārājikasikkhāpada


pli: Tena samayena buddho bhagavā vesāliyaṁ viharati mahāvane kūṭāgārasālāyaṁ.


pli: Tena kho pana samayena bhagavā bhikkhūnaṁ anekapariyāyena asubhakathaṁ katheti, asubhāya vaṇṇaṁ bhāsati, asubhabhāvanāya vaṇṇaṁ bhāsati, ādissa ādissa asubhasamāpattiyā vaṇṇaṁ bhāsati.


pli: Atha kho bhagavā bhikkhū āmantesi—


pli: “icchāmahaṁ, bhikkhave, addhamāsaṁ paṭisallīyituṁ.


pli: Namhi kenaci upasaṅkamitabbo, aññatra ekena piṇḍapātanīhārakenā”ti.


pli: “Evaṁ, bhante”ti, kho te bhikkhū bhagavato paṭissuṇitvā nāssudha koci bhagavantaṁ upasaṅkamati, aññatra ekena piṇḍapātanīhārakena.


pli: Bhikkhū—“bhagavā kho anekapariyāyena asubhakathaṁ katheti, asubhāya vaṇṇaṁ bhāsati, asubhabhāvanāya vaṇṇaṁ bhāsati, ādissa ādissa asubhasamāpattiyā vaṇṇaṁ bhāsatī”ti,


pli: te anekākāravokāraṁ asubhabhāvanānuyogamanuyuttā viharanti.


pli: Te sakena kāyena aṭṭīyanti harāyanti jigucchanti.


pli: Seyyathāpi nāma itthī vā puriso vā daharo yuvā maṇḍanakajātiko sīsaṁnhāto ahikuṇapena vā kukkurakuṇapena vā manussakuṇapena vā kaṇṭhe āsattena aṭṭīyeyya harāyeyya jiguccheyya;


pli: evameva te bhikkhū sakena kāyena aṭṭīyantā harāyantā jigucchantā


pli: attanāpi attānaṁ jīvitā voropenti, aññamaññampi jīvitā voropenti,


pli: migalaṇḍikampi samaṇakuttakaṁ upasaṅkamitvā evaṁ vadanti—


pli: “sādhu no, āvuso, jīvitā voropehi.


pli: Idaṁ te pattacīvaraṁ bhavissatī”ti.


pli: Atha kho migalaṇḍiko samaṇakuttako pattacīvarehi bhaṭo sambahule bhikkhū jīvitā voropetvā lohitakaṁ asiṁ ādāya yena vaggumudā nadī tenupasaṅkami.


pli: Atha kho migalaṇḍikassa samaṇakuttakassa lohitakaṁ taṁ asiṁ dhovantassa ahudeva kukkuccaṁ ahu vippaṭisāro—


pli: “alābhā vata me, na vata me lābhā; dulladdhaṁ vata me, na vata me suladdhaṁ.


pli: Bahuṁ vata mayā apuññaṁ pasutaṁ, yohaṁ bhikkhū sīlavante kalyāṇadhamme jīvitā voropesin”ti.


pli: Atha kho aññatarā mārakāyikā devatā abhijjamāne udake āgantvā migalaṇḍikaṁ samaṇakuttakaṁ etadavoca—


pli: “sādhu sādhu, sappurisa, lābhā te, sappurisa, suladdhaṁ te, sappurisa.


pli: Bahuṁ tayā, sappurisa, puññaṁ pasutaṁ, yaṁ tvaṁ atiṇṇe tāresī”ti.


pli: Atha kho migalaṇḍiko samaṇakuttako—


pli: “lābhā kira me, suladdhaṁ kira me, bahuṁ kira mayā puññaṁ pasutaṁ, atiṇṇe kirāhaṁ tāremī”ti,


pli: tiṇhaṁ asiṁ ādāya vihārena vihāraṁ pariveṇena pariveṇaṁ upasaṅkamitvā evaṁ vadeti—


pli: “ko atiṇṇo, kaṁ tāremī”ti?


pli: Tattha ye te bhikkhū avītarāgā tesaṁ tasmiṁ samaye hotiyeva bhayaṁ hoti chambhitattaṁ hoti lomahaṁso.


pli: Ye pana te bhikkhū vītarāgā tesaṁ tasmiṁ samaye na hoti bhayaṁ na hoti chambhitattaṁ na hoti lomahaṁso.


pli: Atha kho migalaṇḍiko samaṇakuttako ekampi bhikkhuṁ ekāhena jīvitā voropesi, dvepi bhikkhū ekāhena jīvitā voropesi, tayopi bhikkhū ekāhena jīvitā voropesi, cattāropi bhikkhū ekāhena jīvitā voropesi, pañcapi bhikkhū ekāhena jīvitā voropesi, dasapi bhikkhū ekāhena jīvitā voropesi, vīsampi bhikkhū ekāhena jīvitā voropesi, tiṁsampi bhikkhū ekāhena jīvitā voropesi, cattālīsampi bhikkhū ekāhena jīvitā voropesi, paññāsampi bhikkhū ekāhena jīvitā voropesi, saṭṭhimpi bhikkhū ekāhena jīvitā voropesi.


pli: Atha kho bhagavā tassa addhamāsassa accayena paṭisallānā vuṭṭhito āyasmantaṁ ānandaṁ āmantesi—


pli: “kiṁ nu kho, ānanda, tanubhūto viya bhikkhusaṅgho”ti?


pli: “Tathā hi pana, bhante, bhagavā bhikkhūnaṁ anekapariyāyena asubhakathaṁ katheti, asubhāya vaṇṇaṁ bhāsati, asubhabhāvanāya vaṇṇaṁ bhāsati, ādissa ādissa asubhasamāpattiyā vaṇṇaṁ bhāsati.


pli: Te ca, bhante, bhikkhū— ‘bhagavā kho anekapariyāyena asubhakathaṁ katheti, asubhāya vaṇṇaṁ bhāsati, asubhabhāvanāya vaṇṇaṁ bhāsati, ādissa ādissa asubhasamāpattiyā vaṇṇaṁ bhāsatī’ti, te anekākāravokāraṁ asubhabhāvanānuyogamanuyuttā viharanti.


pli: Te sakena kāyena aṭṭīyanti harāyanti jigucchanti.


pli: Seyyathāpi nāma itthī vā puriso vā daharo yuvā maṇḍanakajātiko sīsaṁnhāto ahikuṇapena vā kukkurakuṇapena vā manussakuṇapena vā kaṇṭhe āsattena aṭṭīyeyya harāyeyya jiguccheyya;


pli: evameva te bhikkhū sakena kāyena aṭṭīyantā harāyantā jigucchantā


pli: attanāpi attānaṁ jīvitā voropenti, aññamaññampi jīvitā voropenti,


pli: migalaṇḍikampi samaṇakuttakaṁ upasaṅkamitvā evaṁ vadanti—


pli: ‘sādhu no, āvuso, jīvitā voropehi.


pli: Idaṁ te pattacīvaraṁ bhavissatī’ti.


pli: Atha kho, bhante, migalaṇḍiko samaṇakuttako pattacīvarehi bhaṭo ekampi bhikkhuṁ ekāhena jīvitā voropesi …pe… saṭṭhimpi bhikkhū ekāhena jīvitā voropesi.


pli: Sādhu, bhante, bhagavā aññaṁ pariyāyaṁ ācikkhatu yathāyaṁ bhikkhusaṅgho aññāya saṇṭhaheyyā”ti.


pli: “Tenahānanda, yāvatikā bhikkhū vesāliṁ upanissāya viharanti te sabbe upaṭṭhānasālāyaṁ sannipātehī”ti.


pli: “Evaṁ, bhante”ti,


pli: kho āyasmā ānando bhagavato paṭissuṇitvā yāvatikā bhikkhū vesāliṁ upanissāya viharanti te sabbe upaṭṭhānasālāyaṁ sannipātetvā yena bhagavā tenupasaṅkami; upasaṅkamitvā bhagavantaṁ etadavoca—


pli: “sannipatito, bhante, bhikkhusaṅgho;


pli: yassadāni, bhante, bhagavā kālaṁ maññatī”ti.


pli: Atha kho bhagavā yena upaṭṭhānasālā tenupasaṅkami; upasaṅkamitvā paññatte āsane nisīdi. Nisajja kho bhagavā bhikkhū āmantesi—


pli: “Ayampi kho, bhikkhave, ānāpānassatisamādhi bhāvito bahulīkato santo ceva paṇīto ca asecanako ca sukho ca vihāro uppannuppanne ca pāpake akusale dhamme ṭhānaso antaradhāpeti vūpasameti.


pli: Seyyathāpi, bhikkhave, gimhānaṁ pacchime māse uhataṁ rajojallaṁ tamenaṁ mahāakālamegho ṭhānaso antaradhāpeti vūpasameti;


pli: evameva kho, bhikkhave, ānāpānassatisamādhi bhāvito bahulīkato santo ceva paṇīto ca asecanako ca sukho ca vihāro uppannuppanne ca pāpake akusale dhamme ṭhānaso antaradhāpeti vūpasameti.


pli: Kathaṁ bhāvito ca, bhikkhave, ānāpānassatisamādhi kathaṁ bahulīkato santo ceva paṇīto ca asecanako ca sukho ca vihāro uppannuppanne ca pāpake akusale dhamme ṭhānaso antaradhāpeti vūpasameti?


pli: Idha, bhikkhave, bhikkhu araññagato vā rukkhamūlagato vā suññāgāragato vā nisīdati pallaṅkaṁ ābhujitvā ujuṁ kāyaṁ paṇidhāya parimukhaṁ satiṁ upaṭṭhapetvā.


pli: So satova assasati, sato passasati.


pli: Dīghaṁ vā assasanto dīghaṁ assasāmīti pajānāti, dīghaṁ vā passasanto dīghaṁ passasāmīti pajānāti.


pli: Rassaṁ vā assasanto rassaṁ assasāmīti pajānāti, rassaṁ vā passasanto rassaṁ passasāmīti pajānāti.


pli: Sabbakāyappaṭisaṁvedī assasissāmīti sikkhati. Sabbakāyappaṭisaṁvedī passasissāmīti sikkhati.


pli: Passambhayaṁ kāyasaṅkhāraṁ assasissāmīti sikkhati. Passambhayaṁ kāyasaṅkhāraṁ passasissāmīti sikkhati.


pli: Pītippaṭisaṁvedī assasissāmīti sikkhati. Pītippaṭisaṁvedī passasissāmīti sikkhati.


pli: Sukhappaṭisaṁvedī assasissāmīti sikkhati. Sukhappaṭisaṁvedī passasissāmīti sikkhati.


pli: Cittasaṅkhārappaṭisaṁvedī assasissāmīti sikkhati. Cittasaṅkhārappaṭisaṁvedī passasissāmīti sikkhati.


pli: Passambhayaṁ cittasaṅkhāraṁ assasissāmīti sikkhati. Passambhayaṁ cittasaṅkhāraṁ passasissāmīti sikkhati.


pli: Cittappaṭisaṁvedī assasissāmīti sikkhati. Cittappaṭisaṁvedī passasissāmīti sikkhati.


pli: Abhippamodayaṁ cittaṁ …pe…


pli: samādahaṁ cittaṁ …pe…


pli: vimocayaṁ cittaṁ …pe…


pli: Aniccānupassī …pe…


pli: virāgānupassī …pe…


pli: nirodhānupassī …pe…


pli: paṭinissaggānupassī assasissāmīti sikkhati. Paṭinissaggānupassī passasissāmīti sikkhati.


pli: Evaṁ bhāvito kho, bhikkhave, ānāpānassatisamādhi evaṁ bahulīkato santo ceva paṇīto ca asecanako ca sukho ca vihāro uppannuppanne ca pāpake akusale dhamme ṭhānaso antaradhāpeti vūpasametī”ti.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “saccaṁ kira, bhikkhave, bhikkhū attanāpi attānaṁ jīvitā voropenti, aññamaññampi jīvitā voropenti migalaṇḍikampi samaṇakuttakaṁ upasaṅkamitvā evaṁ vadanti—


pli: ‘sādhu no, āvuso, jīvitā voropehi, idaṁ te pattacīvaraṁ bhavissatī’”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ, bhikkhave, tesaṁ bhikkhūnaṁ ananulomikaṁ appaṭirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma te, bhikkhave, bhikkhū attanāpi attānaṁ jīvitā voropessanti, aññamaññampi jīvitā voropessanti, migalaṇḍikampi samaṇakuttakaṁ upasaṅkamitvā evaṁ vakkhanti—


pli: ‘sādhu no, āvuso, jīvitā voropehi, idaṁ te pattacīvaraṁ bhavissatī’ti.


pli: Netaṁ, bhikkhave, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu sañcicca manussaviggahaṁ jīvitā voropeyya satthahārakaṁ vāssa pariyeseyya,


pli: ayampi pārājiko hoti asaṁvāso”ti.


pli: Evañcidaṁ bhagavatā bhikkhūnaṁ sikkhāpadaṁ paññattaṁ hoti.


pli: Tena kho pana samayena aññataro upāsako gilāno hoti.


pli: Tassa pajāpati abhirūpā hoti dassanīyā pāsādikā.


pli: Chabbaggiyā bhikkhū tassā itthiyā paṭibaddhacittā honti.


pli: Atha kho chabbaggiyānaṁ bhikkhūnaṁ etadahosi—


pli: “sace kho so, āvuso, upāsako jīvissati na mayaṁ taṁ itthiṁ labhissāma.


pli: Handa mayaṁ, āvuso, tassa upāsakassa maraṇavaṇṇaṁ saṁvaṇṇemā”ti.


pli: Atha kho chabbaggiyā bhikkhū yena so upāsako tenupasaṅkamiṁsu; upasaṅkamitvā taṁ upāsakaṁ etadavocuṁ—


pli: “tvaṁ khosi, upāsaka, katakalyāṇo katakusalo katabhīruttāṇo akatapāpo akataluddo akatakibbiso.


pli: Kataṁ tayā kalyāṇaṁ, akataṁ tayā pāpaṁ.


pli: Kiṁ tuyhiminā pāpakena dujjīvitena.


pli: Mataṁ te jīvitā seyyo.


pli: Ito tvaṁ kālaṅkato kāyassa bhedā paraṁ maraṇā sugatiṁ saggaṁ lokaṁ upapajjissasi.


pli: Tattha dibbehi pañcahi kāmaguṇehi samappito samaṅgībhūto paricāressasī”ti.


pli: Atha kho so upāsako—


pli: “saccaṁ kho ayyā āhaṁsu.


pli: Ahañhi katakalyāṇo katakusalo katabhīruttāṇo akatapāpo akataluddo akatakibbiso.


pli: Kataṁ mayā kalyāṇaṁ, akataṁ mayā pāpaṁ.


pli: Kiṁ mayhiminā pāpakena dujjīvitena.


pli: Mataṁ me jīvitā seyyo.


pli: Ito ahaṁ kālaṅkato kāyassa bhedā paraṁ maraṇā sugatiṁ saggaṁ lokaṁ upapajjissāmi.


pli: Tattha dibbehi pañcahi kāmaguṇehi samappito samaṅgībhūto paricāressāmī”ti,


pli: so asappāyāni ceva bhojanāni bhuñji asappāyāni ca khādanīyāni khādi asappāyāni ca sāyanīyāni sāyi asappāyāni ca pānāni pivi.


pli: Tassa asappāyāni ceva bhojanāni bhuñjato asappāyāni ca khādanīyāni khādato asappāyāni ca sāyanīyāni sāyato asappāyāni ca pānāni pivato kharo ābādho uppajji.


pli: So teneva ābādhena kālamakāsi.


pli: Tassa pajāpati ujjhāyati khiyyati vipāceti—


pli: “alajjino ime samaṇā sakyaputtiyā dussīlā musāvādino.


pli: Ime hi nāma dhammacārino samacārino brahmacārino saccavādino sīlavanto kalyāṇadhammā paṭijānissanti.


pli: Natthi imesaṁ sāmaññaṁ natthi imesaṁ brahmaññaṁ,


pli: naṭṭhaṁ imesaṁ sāmaññaṁ naṭṭhaṁ imesaṁ brahmaññaṁ, kuto imesaṁ sāmaññaṁ kuto imesaṁ brahmaññaṁ, apagatā ime sāmaññā apagatā ime brahmaññā.


pli: Ime me sāmikassa maraṇavaṇṇaṁ saṁvaṇṇesuṁ.


pli: Imehi me sāmiko mārito”ti.


pli: Aññepi manussā ujjhāyanti khiyyanti vipācenti—


pli: Natthi imesaṁ sāmaññaṁ natthi imesaṁ brahmaññaṁ, naṭṭhaṁ imesaṁ sāmaññaṁ naṭṭhaṁ imesaṁ brahmaññaṁ, kuto imesaṁ sāmaññaṁ kuto imesaṁ brahmaññaṁ, apagatā ime sāmaññā apagatā ime brahmaññā.


pli: Ime upāsakassa maraṇavaṇṇaṁ saṁvaṇṇesuṁ.


pli: Imehi upāsako mārito”ti.


pli: Assosuṁ kho bhikkhū tesaṁ manussānaṁ ujjhāyantānaṁ khiyyantānaṁ vipācentānaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū upāsakassa maraṇavaṇṇaṁ saṁvaṇṇissantī”ti.


pli: Atha kho te bhikkhū chabbaggiye bhikkhū anekapariyāyena vigarahitvā bhagavato etamatthaṁ ārocesuṁ …pe…


pli: “saccaṁ kira tumhe, bhikkhave, upāsakassa maraṇavaṇṇaṁ saṁvaṇṇethā”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ, moghapurisā, ananulomikaṁ appaṭirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tumhe, moghapurisā, upāsakassa maraṇavaṇṇaṁ saṁvaṇṇissatha.


pli: Netaṁ, moghapurisā, appasannānaṁ vā pasādāya …pe…


pli: evañca pana, bhikkhave, imaṁ sikkhāpadaṁ uddiseyyātha—


pli: “Yo pana bhikkhu sañcicca manussaviggahaṁ jīvitā voropeyya satthahārakaṁ vāssa pariyeseyya maraṇavaṇṇaṁ vā saṁvaṇṇeyya maraṇāya vā samādapeyya—


pli: ‘ambho purisa, kiṁ tuyhiminā pāpakena dujjīvitena, mataṁ te jīvitā seyyo’ti,


pli: iti cittamano cittasaṅkappo anekapariyāyena maraṇavaṇṇaṁ vā saṁvaṇṇeyya, maraṇāya vā samādapeyya,


pli: ayampi pārājiko hoti asaṁvāso”ti.


pli: Yo panāti


pli: yo yādiso …pe…


pli: bhikkhūti


pli: …pe… ayaṁ imasmiṁ atthe adhippeto bhikkhūti.


pli: Sañciccāti


pli: jānanto sañjānanto cecca abhivitaritvā vītikkamo.


pli: Manussaviggaho nāma


pli: yaṁ mātukucchismiṁ paṭhamaṁ cittaṁ uppannaṁ paṭhamaṁ viññāṇaṁ pātubhūtaṁ, yāva maraṇakālā etthantare eso manussaviggaho nāma.


pli: Jīvitā voropeyyāti


pli: jīvitindriyaṁ upacchindati uparodheti santatiṁ vikopeti.


pli: Satthahārakaṁ vāssa pariyeseyyāti


pli: asiṁ vā sattiṁ vā bheṇḍiṁ vā laguḷaṁ vā pāsāṇaṁ vā satthaṁ vā visaṁ vā rajjuṁ vā.


pli: Maraṇavaṇṇaṁ vā saṁvaṇṇeyyāti


pli: jīvite ādīnavaṁ dasseti, maraṇe vaṇṇaṁ bhaṇati.


pli: Maraṇāya vā samādapeyyāti


pli: satthaṁ vā āhara, visaṁ vā khāda, rajjuyā vā ubbandhitvā kālaṁ karohīti.


pli: Ambho purisāti


pli: ālapanādhivacanametaṁ.


pli: Kiṁ tuyhiminā pāpakena dujjīvitenāti


pli: pāpakaṁ nāma jīvitaṁ


pli: aḍḍhānaṁ jīvitaṁ upādāya daliddānaṁ jīvitaṁ pāpakaṁ lāmakaṁ,


pli: sadhanānaṁ jīvitaṁ upādāya adhanānaṁ jīvitaṁ pāpakaṁ,


pli: devānaṁ jīvitaṁ upādāya manussānaṁ jīvitaṁ pāpakaṁ.


pli: Dujjīvitaṁ nāma


pli: hatthacchinnassa pādacchinnassa hatthapādacchinnassa kaṇṇacchinnassa nāsacchinnassa kaṇṇanāsacchinnassa,


pli: iminā ca pāpakena iminā ca dujjīvitena mataṁ te jīvitā seyyoti.


pli: Iti cittamanoti


pli: yaṁ cittaṁ taṁ mano, yaṁ mano taṁ cittaṁ.


pli: Cittasaṅkappoti


pli: Anekapariyāyenāti


pli: uccāvacehi ākārehi.


pli: Maraṇavaṇṇaṁ vā saṁvaṇṇeyyāti


pli: jīvite ādīnavaṁ dasseti, maraṇe vaṇṇaṁ bhaṇati—


pli: “ito tvaṁ kālaṅkato kāyassa bhedā paraṁ maraṇā sugatiṁ saggaṁ lokaṁ upapajjissasi,


pli: tattha dibbehi pañcahi kāmaguṇehi samappito samaṅgībhūto paricāressasī”ti.


pli: Maraṇāya vā samādapeyyāti


pli: satthaṁ vā āhara, visaṁ vā khāda, rajjuyā vā ubbandhitvā kālaṁ karohi, sobbhe vā narake vā papāte vā papatāti.


pli: Ayampīti


pli: purime upādāya vuccati.


pli: Pārājiko hotīti


pli: seyyathāpi nāma puthusilā dvidhā bhinnā appaṭisandhikā hoti,


pli: evameva bhikkhu sañcicca manussaviggahaṁ jīvitā voropetvā assamaṇo hoti asakyaputtiyo.


pli: Tena vuccati— “pārājiko hotī”ti.


pli: Asaṁvāsoti


pli: saṁvāso nāma ekakammaṁ ekuddeso samasikkhatā— eso saṁvāso nāma.


pli: So tena saddhiṁ natthi, tena vuccati asaṁvāsoti.


pli: Sāmaṁ, adhiṭṭhāya, dūtena, dūtaparamparāya, visakkiyena dūtena, gatapaccāgatena dūtena,


pli: araho rahosaññī,


pli: raho arahosaññī,


pli: araho arahosaññī,


pli: raho rahosaññī


pli: kāyena saṁvaṇṇeti,


pli: vācāya saṁvaṇṇeti,


pli: kāyena vācāya saṁvaṇṇeti,


pli: dūtena saṁvaṇṇeti,


pli: lekhāya saṁvaṇṇeti,


pli: opātaṁ apassenaṁ, upanikkhipanaṁ, bhesajjaṁ, rūpūpahāro, saddūpahāro, gandhūpahāro, rasūpahāro, phoṭṭhabbūpahāro, dhammūpahāro, ācikkhanā, anusāsanī, saṅketakammaṁ, nimittakammanti.


pli: Sāmanti


pli: sayaṁ hanati kāyena vā kāyapaṭibaddhena vā nissaggiyena vā.


pli: Adhiṭṭhāyāti


pli: adhiṭṭhahitvā āṇāpeti— “evaṁ vijjha, evaṁ pahara, evaṁ ghātehī”ti.


pli: Bhikkhu bhikkhuṁ āṇāpeti— “itthannāmaṁ jīvitā voropehī”ti, āpatti dukkaṭassa.


pli: So taṁ maññamāno taṁ jīvitā voropeti, āpatti ubhinnaṁ pārājikassa.


pli: So taṁ maññamāno aññaṁ jīvitā voropeti, mūlaṭṭhassa anāpatti. Vadhakassa āpatti pārājikassa.


pli: So aññaṁ maññamāno taṁ jīvitā voropeti, āpatti ubhinnaṁ pārājikassa.


pli: So aññaṁ maññamāno aññaṁ jīvitā voropeti; mūlaṭṭhassa anāpatti, vadhakassa āpatti pārājikassa.


pli: Bhikkhu bhikkhuṁ āṇāpeti— “itthannāmassa pāvada—‘itthannāmo itthannāmassa pāvadatu—itthannāmo itthannāmaṁ jīvitā voropetū’”ti, āpatti dukkaṭassa.


pli: So itarassa āroceti, āpatti dukkaṭassa.


pli: Vadhako paṭiggaṇhāti, mūlaṭṭhassa āpatti thullaccayassa.


pli: So taṁ jīvitā voropeti, āpatti sabbesaṁ pārājikassa.


pli: So aññaṁ āṇāpeti, āpatti dukkaṭassa.


pli: Vadhako paṭiggaṇhāti, āpatti dukkaṭassa.


pli: So taṁ jīvitā voropeti, mūlaṭṭhassa anāpatti;


pli: āṇāpakassa ca vadhakassa ca āpatti pārājikassa.


pli: So gantvā puna paccāgacchati— “nāhaṁ sakkomi taṁ jīvitā voropetun”ti.


pli: So puna āṇāpeti— “yadā sakkosi tadā taṁ jīvitā voropehī”ti, āpatti dukkaṭassa.


pli: So taṁ jīvitā voropeti, āpatti ubhinnaṁ pārājikassa.


pli: So āṇāpetvā vippaṭisārī na sāveti— “mā ghātehī”ti.


pli: Bhikkhu bhikkhuṁ āṇāpeti— “itthannāmaṁ jīvitā voropehī”ti, āpatti dukkaṭassa.


pli: So āṇāpetvā vippaṭisārī sāveti— “mā ghātehī”ti.


pli: So—“āṇatto ahaṁ tayā”ti taṁ jīvitā voropeti, mūlaṭṭhassa anāpatti. Vadhakassa āpatti pārājikassa.


pli: So sādhūti oramati, ubhinnaṁ anāpatti.


pli: Araho rahosaññī


pli: ullapati— “aho itthannāmo hato assā”ti, āpatti dukkaṭassa.


pli: Raho arahosaññī


pli: Araho arahosaññī


pli: Raho rahosaññī


pli: Kāyena saṁvaṇṇeti nāma


pli: kāyena vikāraṁ karoti— “yo evaṁ marati so dhanaṁ vā labhati yasaṁ vā labhati saggaṁ vā gacchatī”ti, āpatti dukkaṭassa.


pli: Tāya saṁvaṇṇanāya marissāmīti dukkhaṁ vedanaṁ uppādeti, āpatti thullaccayassa.


pli: Marati, āpatti pārājikassa.


pli: Vācāya saṁvaṇṇeti nāma


pli: vācāya bhaṇati— “yo evaṁ marati so dhanaṁ vā labhati yasaṁ vā labhati saggaṁ vā gacchatī”ti, āpatti dukkaṭassa.


pli: Kāyena vācāya saṁvaṇṇeti nāma


pli: kāyena ca vikāraṁ karoti, vācāya ca bhaṇati— “yo evaṁ marati so dhanaṁ vā labhati yasaṁ vā labhati saggaṁ vā gacchatī”ti, āpatti dukkaṭassa.


pli: Dūtena saṁvaṇṇeti nāma


pli: dūtassa sāsanaṁ āroceti— “yo evaṁ marati so dhanaṁ vā labhati yasaṁ vā labhati saggaṁ vā gacchatī”ti, āpatti dukkaṭassa.


pli: Dūtassa sāsanaṁ sutvā marissāmīti dukkhaṁ vedanaṁ uppādeti, āpatti thullaccayassa.


pli: Lekhāya saṁvaṇṇeti nāma


pli: lekhaṁ chindati— “yo evaṁ marati so dhanaṁ vā labhati yasaṁ vā labhati saggaṁ vā gacchatī”ti, akkharakkharāya āpatti dukkaṭassa.


pli: Lekhaṁ passitvā marissāmīti dukkhaṁ vedanaṁ uppādeti, āpatti thullaccayassa.


pli: Opātaṁ nāma


pli: manussaṁ uddissa opātaṁ khanati— “papatitvā marissatī”ti, āpatti dukkaṭassa.


pli: Papatite dukkhā vedanā uppajjati, āpatti thullaccayassa.


pli: Anodissa opātaṁ khanati— “yo koci papatitvā marissatī”ti, āpatti dukkaṭassa.


pli: Manusso tasmiṁ papatati, āpatti dukkaṭassa.


pli: Yakkho vā peto vā tiracchānagatamanussaviggaho vā tasmiṁ papatati, āpatti dukkaṭassa.


pli: Papatite dukkhā vedanā uppajjati, āpatti dukkaṭassa.


pli: Marati, āpatti thullaccayassa.


pli: Tiracchānagato tasmiṁ papatati, āpatti dukkaṭassa.


pli: Marati, āpatti pācittiyassa.


pli: Apassenaṁ nāma


pli: apassene satthaṁ vā ṭhapeti visena vā makkheti dubbalaṁ vā karoti sobbhe vā narake vā papāte vā ṭhapeti— “papatitvā marissatī”ti, āpatti dukkaṭassa.


pli: Satthena vā visena vā papatitena vā dukkhā vedanā uppajjati, āpatti thullaccayassa.


pli: Marati, āpatti pārājikassa.


pli: Upanikkhipanaṁ nāma


pli: asiṁ vā sattiṁ vā bheṇḍiṁ vā laguḷaṁ vā pāsāṇaṁ vā satthaṁ vā visaṁ vā rajjuṁ vā upanikkhipati— “iminā marissatī”ti, āpatti dukkaṭassa.


pli: “Tena marissāmī”ti dukkhaṁ vedanaṁ uppādeti, āpatti thullaccayassa.


pli: Bhesajjaṁ nāma


pli: sappiṁ vā navanītaṁ vā telaṁ vā madhuṁ vā phāṇitaṁ vā deti— “imaṁ sāyitvā marissatī”ti, āpatti dukkaṭassa.


pli: Taṁ sāyite dukkhā vedanā uppajjati, āpatti thullaccayassa.


pli: Rūpūpahāro nāma


pli: amanāpikaṁ rūpaṁ upasaṁharati bhayānakaṁ bheravaṁ— “imaṁ passitvā uttasitvā marissatī”ti, āpatti dukkaṭassa.


pli: Taṁ passitvā uttasati, āpatti thullaccayassa.


pli: Manāpikaṁ rūpaṁ upasaṁharati— “imaṁ passitvā alābhakena sussitvā marissatī”ti, āpatti dukkaṭassa.


pli: Taṁ passitvā alābhakena sussati, āpatti thullaccayassa.


pli: Saddūpahāro nāma


pli: amanāpikaṁ saddaṁ upasaṁharati bhayānakaṁ bheravaṁ— “imaṁ sutvā uttasitvā marissatī”ti, āpatti dukkaṭassa.


pli: Taṁ sutvā uttasati, āpatti thullaccayassa.


pli: Manāpikaṁ saddaṁ upasaṁharati pemanīyaṁ hadayaṅgamaṁ— “imaṁ sutvā alābhakena sussitvā marissatī”ti, āpatti dukkaṭassa.


pli: Taṁ sutvā alābhakena sussati, āpatti thullaccayassa.


pli: Marati, āpatti pārājikassa.


pli: Gandhūpahāro nāma


pli: amanāpikaṁ gandhaṁ upasaṁharati jegucchaṁ pāṭikulyaṁ— “imaṁ ghāyitvā jegucchatā pāṭikulyatā marissatī”ti, āpatti dukkaṭassa.


pli: Taṁ ghāyite jegucchatā pāṭikulyatā dukkhā vedanā uppajjati, āpatti thullaccayassa.


pli: Manāpikaṁ gandhaṁ upasaṁharati— “imaṁ ghāyitvā alābhakena sussitvā marissatī”ti, āpatti dukkaṭassa.


pli: Taṁ ghāyitvā alābhakena sussati, āpatti thullaccayassa.


pli: Rasūpahāro nāma


pli: amanāpikaṁ rasaṁ upasaṁharati jegucchaṁ pāṭikulyaṁ— “imaṁ sāyitvā jegucchatā pāṭikulyatā marissatī”ti, āpatti dukkaṭassa.


pli: Taṁ sāyite jegucchatā pāṭikulyatā dukkhā vedanā uppajjati, āpatti thullaccayassa.


pli: Manāpikaṁ rasaṁ upasaṁharati— “imaṁ sāyitvā alābhakena sussitvā marissatī”ti, āpatti dukkaṭassa.


pli: Taṁ sāyitvā alābhakena sussati, āpatti thullaccayassa.


pli: Phoṭṭhabbūpahāro nāma


pli: amanāpikaṁ phoṭṭhabbaṁ upasaṁharati dukkhasamphassaṁ kharasamphassaṁ— “iminā phuṭṭho marissatī”ti, āpatti dukkaṭassa.


pli: Tena phuṭṭhassa dukkhā vedanā uppajjati, āpatti thullaccayassa.


pli: Manāpikaṁ phoṭṭhabbaṁ upasaṁharati sukhasamphassaṁ mudusamphassaṁ— “iminā phuṭṭho alābhakena sussitvā marissatī”ti, āpatti dukkaṭassa.


pli: Tena phuṭṭho alābhakena sussati, āpatti thullaccayassa.


pli: Dhammūpahāro nāma


pli: nerayikassa nirayakathaṁ katheti— “imaṁ sutvā uttasitvā marissatī”ti, āpatti dukkaṭassa.


pli: Taṁ sutvā uttasati, āpatti thullaccayassa.


pli: Marati, āpatti pārājikassa.


pli: Kalyāṇakammassa saggakathaṁ katheti— “imaṁ sutvā adhimutto marissatī”ti, āpatti dukkaṭassa.


pli: Taṁ sutvā adhimutto marissāmīti dukkhaṁ vedanaṁ uppādeti, āpatti thullaccayassa.


pli: Ācikkhanā nāma


pli: puṭṭho bhaṇati— “evaṁ marassu. Yo evaṁ marati so dhanaṁ vā labhati yasaṁ vā labhati saggaṁ vā gacchatī”ti, āpatti dukkaṭassa.


pli: Tāya ācikkhanāya marissāmīti dukkhaṁ vedanaṁ uppādeti, āpatti thullaccayassa.


pli: Anusāsanī nāma


pli: apuṭṭho bhaṇati— “evaṁ marassu. Yo evaṁ marati so dhanaṁ vā labhati yasaṁ vā labhati saggaṁ vā gacchatī”ti, āpatti dukkaṭassa.


pli: Tāya anusāsaniyā marissāmīti dukkhaṁ vedanaṁ uppādeti, āpatti thullaccayassa.


pli: Saṅketakammaṁ nāma


pli: saṅketaṁ karoti purebhattaṁ vā pacchābhattaṁ vā rattiṁ vā divā vā— “tena saṅketena taṁ jīvitā voropehī”ti, āpatti dukkaṭassa.


pli: Tena saṅketena taṁ jīvitā voropeti, āpatti ubhinnaṁ pārājikassa.


pli: Taṁ saṅketaṁ pure vā pacchā vā taṁ jīvitā voropeti, mūlaṭṭhassa anāpatti, vadhakassa āpatti pārājikassa.


pli: Nimittakammaṁ nāma


pli: nimittaṁ karoti— “akkhiṁ vā nikhaṇissāmi bhamukaṁ vā ukkhipissāmi sīsaṁ vā ukkhipissāmi, tena nimittena taṁ jīvitā voropehī”ti, āpatti dukkaṭassa.


pli: Tena nimittena taṁ jīvitā voropeti, āpatti ubhinnaṁ pārājikassa.


pli: Taṁ nimittaṁ pure vā pacchā vā taṁ jīvitā voropeti, mūlaṭṭhassa anāpatti, vadhakassa āpatti pārājikassa.


pli: Anāpatti—


pli: asañcicca


pli: ajānantassa


pli: namaraṇādhippāyassa


pli: ummattakassa


pli: ādikammikassāti.


pli: 3.1. Vinītavatthuuddānagāthā


pli: Saṁvaṇṇanā nisīdanto,


pli: musalodukkhalena ca;


pli: Vuḍḍhapabbajitābhisanno,


pli: aggavīmaṁsanāvisaṁ.


pli: Tayo ca vatthukammehi,


pli: iṭṭhakāhipare tayo;


pli: Vāsī gopānasī ceva,


pli: aṭṭakotaraṇaṁ pati.


pli: Sedaṁ natthuñca sambāho,


pli: nhāpanabbhañjanena ca;


pli: Uṭṭhāpento nipātento,


pli: annapānena māraṇaṁ.


pli: Jāragabbho sapattī ca,


pli: mātā puttaṁ ubho vadhi;


pli: Ubho na miyyare maddā,


pli: tāpaṁ vañjhā vijāyinī.


pli: Patodaṁ niggahe yakkho,


pli: vāḷayakkhañca pāhiṇi;


pli: Taṁ maññamāno pahari,


pli: saggañca nirayaṁ bhaṇe.


pli: Āḷaviyā tayo rukkhā,


pli: dāyehi apare tayo;


pli: Mā kilamesi na tuyhaṁ,


pli: takkaṁ sovīrakena cāti.


pli: 3.2. Vinītavatthu


pli: Tena kho pana samayena aññataro bhikkhu gilāno hoti.


pli: Tassa bhikkhū kāruññena maraṇavaṇṇaṁ saṁvaṇṇesuṁ.


pli: So bhikkhu kālamakāsi.


pli: Tesaṁ kukkuccaṁ ahosi “bhagavatā sikkhāpadaṁ paññattaṁ, kacci nu kho mayaṁ pārājikaṁ āpattiṁ āpannā”ti?


pli: Bhagavato etamatthaṁ ārocesuṁ.


pli: “Āpattiṁ tumhe, bhikkhave, āpannā pārājikan”ti.


pli: Tena kho pana samayena aññataro piṇḍacāriko bhikkhu pīṭhake pilotikāya paṭicchannaṁ dārakaṁ nisīdanto ottharitvā māresi.


pli: Tassa kukkuccaṁ ahosi “bhagavatā sikkhāpadaṁ paññattaṁ, kacci nu kho ahaṁ pārājikaṁ āpattiṁ āpanno”ti?


pli: Bhagavato etamatthaṁ ārocesi.


pli: “Anāpatti, bhikkhu, pārājikassa.


pli: Na ca, bhikkhave, appaṭivekkhitvā āsane nisīditabbaṁ; yo nisīdeyya, āpatti dukkaṭassā”ti.


pli: Tena kho pana samayena aññataro bhikkhu bhattagge antaraghare āsanaṁ paññapento musale ussite ekaṁ musalaṁ aggahesi.